text:
Vænta bata á tangaskipamarknaðinum seinnapartin í 2018
Útlitini hjá tangaskipamarknaðinum fara møguliga at síggja munandi betri út um eitt ár ella so, serliga um ferð kemur á upphøggingina av eldri tonnasju. Tað metir stjórin í reiðarínum Frontline, Robert Hvide Macleod, skrivar Reuters.
Tangaskipamarknaðurin er hart raktur í løtuni við lágum flutningsgjøldum. Nær marknaðurin vendir, er trupult at spáa um.
Men líkt er til, at stór upphøgging av gamlari tonnasju skal til fyri at fáa vend í, metir Robert Hvide Macleod, stjóri í John Fredriksen-reiðarínum Frontline.
"Vit drála eitt sindur við at gera neyvari metingar, men kunnu kortini siga somikið, at núverandi vánaliga støðan er óvæntað," sigur hann við Reuters og leggur aftrat:
"Veksur eftirspurningurin eftir olju sum væntað, fer tangaskipamarknaðurin í seinnu helvt av 2018 at verða áhugaverdur. Og fyrr, um upphøggingin økist munandi."
Verða flutningsgjøldini lág allan veturin, væntar hann, at ferð fer at koma á upphøggingina. Í 2016 vórðu tvey tangakip høgt upp, og í 2017 er talið komið upp á 11 skip.
Kelda: shippingwatch.dk


c: text/html

text:
1960
1960 var eitt skotár, ið byrjaði á einum fríggjadegi eftir tí gregorianska kalendaranum. Árið er eisini kallað "Ár Afrika" (Year of Africa), vegna teir nógvu stóru atburðir, ið hendu í heimspartinum. Millum annað fingu 17 afrikanskar tjóðir fullveldi hetta árið.
Innihaldsyvirlit
Hendingar[rætta | rætta wikitekst]
- 2. januar - John F. Kennedy, senatorur, boðar frá at hann stillar upp til amerikanska forsetavalið.
- 9. januar - Farið verið undir at byggja Aswan High byrgingina í Egyptalandi.
- 21. januar - Ein mina fellur saman í Suðurafrika, og hevur við sær at 500 lata lív.
- 22. januar - Jacques Piccard og Don Walsh síga 10.911 metrar niður í Marianagrøvina, og verða fyrstir manna at røkka lægsta punkt á jørðini.
- 1. februar - Fýra afroamerikanskir studentar seta seg niður í eina matstovu í mótmælisørindum. Teimum verður noktað tænasta útfrá húðarlit teirra, men sleppa at verða sitandi. Hetta hevur við sær at fleiri líknandi mótmælistiltøk fyri javnrættindi afroamerikanara verða runt suðurstatirnar í USA. 6 mánaðir seinni fáa afroamerikanarir tænastu á jøvnum fóti við hvítum fólkum í somu matstovu sum mótmælið hevði átt stað.
- 10. februar - Ráðstevna verður hildin í Brussel í Belgia um eftirspurt fulvelldi Belgiska Kongo.
- 13. februar - Fraklendingar avprøva teirra fyrstu atombumbu í Sahara oyðimørkini.
- 29. februar - Ein jarðskjálvti í Marokko, oyðileggur býin Agadir.
- 3. mars
- Elvis Presley vendir aftur til USA, eftir at hava tænt hertænastu í Týsklandi í tvey ár.
- Lucille Ball verður skild frá manni sínum Desi Arnaz, eftir 19 ára hjúnarband. Hetta hevur við sær at umtókta amerikanska sendirøðin I Love Lucy endar gongu sína.
- 5. mars - Alberto Korda tekur tí heimskendu og ikonisku myndina Guerrillero Heroico av Che Guevara í Havanna í Kuba.
- 6. mars
- Vjetnamkríggið: USA boðar frá teir fara at sendaat 3.500 hermeverðverðverðverðn vrð enir til Vjetn
- Kvinnur fáa valrætt í Sveis.
- 29. mars - Frakland vinnur Eurovision Song Contest, sum verður hildin í London hetta árið, við sanginum Tom Pillibi sungnum av Jacqueline Boyer.
- 1. apríl
- USA sendir upp tann fyrsta veðurfylgisveinin (weather satellite).
- Fólkateljing byrjar í USA. 179.323.175 íbúgvar eru skrásettir at búgva í USA hendan dag.[1] Fólk frá Latínamerika eru skrásett sum hvít. Tað sama verður gjørt við fólk frá Dominikanalýðveldinum, evropeisk hvít frá Argentinu og meksikanarar, ið líkjast indiánarum.
- 4. apríl
- 32. Oscar-virðislønin verður handað í Hollywood. Filmurin Ben-Hur vinnur met í flestu Oscar vinningum hetta kvøldið. Hann vinnur eisini Oscarin fyri besta film.
- Elvis Presley sangurin "Are You Lonesome Tonight?" verður upptikin fyri fyrstu ferð.
- 12. apríl - Eric Peugeot, yngsti sonur stovnaran av Peugeot bilverksmiðjuni, verður rændur í París. Hann verður leyslatin 15. apríl afturfyri 300.000 dollarar í loysigjaldi.
- 19. apríl - Suðurkoreanskir studentar mótmæla kring landið, forsetanum Syngman Rhee. Mótmælistiltøkini hava við sær at forsetin til síðst leggur frá sær.
- 21. apríl - Høvuðstaður Brasil skiftir frá Rio de Janeiro til Brasília.
- 27. apríl - Togo fær fullveldi.
- 9. mai - Amerikanarir góðkenna P-bollan, sum verður heimsin fyrsta góðkenda, orala, gitnaðarforðandi fyribyrging.
- 15. mai - Sovjetsamveldið sendir upp fylgisveinin Sputnik 4.
- 22. mai - Heimsins kraftigasti jarðskjálvti, ið er máldur (9.5 á richter-skalanum) rakar Kili. Talið av deyðum er óvist, men liggur ímillum 2.300 og 6.000 mans.
- 1. juni - Fyrsta sjónvarpstøðin í Nýsælandi tekur til starva í býnum Auckland.
- 9. juni - Ódnin "Mary" rakar Kina, og hevur við sær at 1.600 lata lív.
- 10. juni - Domino's Pizza verður sett á stovn í Michigan, USA.
- 15. juni - Ógvislig mótmæli við háskúlan í Tokyo (Tokyo University), hava við sær at 182 verða handtikin og 589 meiðslast.
- 26. juni - Malagsi Lýðveldið, ið nú kallast Madagaskar fær fullveldi.
- 30. juni - Belgiska Kongo fær fullveldi, og før navnið Lýðveldið Kongo (Republic of the Congo (Léopoldville)).
- 1. juli
- 4. juli - USA vísir, fyri fyrstu ferð, eitt nýtt flagg við 50 stjørnum, eftir at Hawaii varð góðkendur sum 50indi statur ríkisins í august 1959.
- 20. juli - ÍCeylon verður Sirimavo Bandaranaike vald til forsætisráðharra. Hon verður samstundis heimsins fyrsti kvinnuligi ríkisstjórnarleiðari.
- 1. august - Dahomey, ið nú kallast Benin fær fullveldi frá Fraklandi.
- 3. august - Niger fær fullveldi frá Fraklandi.
- 4. august - Upper Volta, ið nú kallast Burkina Faso, fær fullveldi frá Fraklandi.
- 7. august - Fílabeinsstrondin fær fullveldi frá Fraklandi.
- 11. august - Tjad fær fullveldi frá Fraklandi.
- 13. august - Ubangi-Shari, ið nú kallast Miðafrikanska lýðveldið, fær fullveldi frá Fraklandi.
- 17. august - Gabon fær fullveldi frá Fraklandi.
- 20. august - Senegal fær fullveldi.
- 22. september - Mali verður til "Lýðveldið Mali", eftir at Senegal tók seg burturúr ríkisfelagskapi teirra ein mánað áðrenn.
- 26. september - Richard Nixon og John F. Kennedy, leiðandi forsetavalevnir, kjakast í amerikanskum sjónvarpi.
- 1. oktober
- 7. oktober - Nigeria verður 99inda limatjóð í Sameindu Tjóðunum.
- 29. oktober - Muhammad Ali vinnur sín fyrsta boksing kamp sum yrkisleikari.
- 30. oktober - Fyrsti væleydnaði nýraflutningurin (transplantatión) verður í Englandi.
- 8. november - John F. Kennedy vinnur tað amerikanska forsetavalið.
- 28. november - Móritania fær fullveldi frá Fraklandi.
- 4. desember - Sovjetsamveldið sýtir Móritania atgongd til limaskap í Sameindu Tjóðunum.
List[rætta | rætta wikitekst]
Bókmentir[rætta | rætta wikitekst]
- 11. juli - How to Kill a Mockingbird hjá Harper Lee verður útgivin. Bókin vinnur seinni eina Pulitzer-virðisløn fyri bestu amerikansku skaldsøgu í 1960.
Sjónvarp[rætta | rætta wikitekst]
- 30. september - Teknifilmsrøðin The Flintstones verður víst fyri fyrstu ferð á amerikonsku sjónvarpsrásini ABC.
- 9. desember - Enska dramarøðin Coronation Street verður víst fyri fyrstu ferð. Røðin skuldi upprunaliga bert vera 13 partar, men koyrir enn í dag (2015) 5 ferðir um vikuna í enskum sjónvarpi.
Ítróttur[rætta | rætta wikitekst]
- 18. - 28. februar - Vetrar-OL í Kalifornia, USA.
- 25. august - 11. september - Summar-OL í Róm, Italia.Muhammad Ali, tá nevndur Cassius Clay, vinnur gull fyri USA í boksing í light-heavyweight flokki.
Fótbóltur[rætta | rætta wikitekst]
- 18. mai - UEFA-Cup finala: Real Madrid - Eintracht Frankfurt 7-3 (3-1) í Glasgow, Skotlandi. Hetta verður fimti UEFA-Cup sigur Real Madrid á rað.
Føðingar[rætta | rætta wikitekst]
- 22. januar - Michael Hutchence, avstralskur rokktónleikari (INXS) (d. 1997)
- 24. mars - Nena, týsk songkvinna
- 4. apríl - Hugo Weaving, avstralskur sjónleikari (The Matrix)
- 11. apríl - Jeremy Clarkson, enskur tíðinda- og sjónvarpsmaður (Top Gear)
- 15. apríl - Susanne Bier, danskur filmsleikstjóri
- 28. apríl - Jón Páll Sigmarsson, íslendskur kraftamaður (d. 1993)
- 10. mai - Bono, írskur rokksangari (U2)
- 21. mai - Jeffrey Dahmer, amerikanskur raðmordari (d. 1994)
- 14. juli - Jane Lynch, amerikanskur sjónleikari (Glee)
- 7. august - David Duchovny, amerikanskur sjónleikari (X-files)
- 10. august - Antonio Banderas, spanskur sjónleikari (The Mask of Zorro)
- 17. august - Sean Penn, amerikanskur sjónleikari (I am Sam)
- 9. september - Hugh Grant, enskur sjónleikari (Notting Hill)
- 10. september - Colin Firth, enskur sjónleikari (The King's Speech)
- 18. oktober - Jean-Claude Van Damme, belgiskur sjónleikari (Universial Soldier)
- 30. oktober - Diego Maradona, argentinskur fótbóltsleikari
- 5. november - Tilda Swinton, enskur sjónleikari (The Chronicles of Narnia)
- 11. november - Stanley Tucci, amerikanskur sjónleikari og filmsleikstjóri
- 18. november - Kim Wilde, ensk songkvinna
- 25. november - John F. Kennedy Jr., amerikanskur blaðútgevi (d. 1999)
- 3. desember
- Daryl Hannah, amerikanskur sjónleikari (Steel Magnolias)
- Julianne Moore, amerikanskur sjónleikari (The Hours)
- 10. desember - Kenneth Branagh, norðurírskur sjónleikari og filmsleikstjóri
Andlát[rætta | rætta wikitekst]
- 17. apríl - Eddie Cochran, amerikanskur rokksangari (f. 1938)
- 4. mai - Thorstein Petersen, føroyskur politikari (f. 1899)
- 10. november - Sverre Patursson, føroyskur rithøvundur og yrkjari (f. 1871)
- 16. november - Clark Gable, amerikanskur sjónleikari (Gone with the Wind) (f. 1901)

robotstxt: allowed

filter: keep


text:
Av tí at núverðandi leiðarin fer í barnsburðarfarloyvi, verður søkt eftir leiðara til Suðuroyar Barnaverndartænastu í eitt farloyvisstarv. Talan er um fulltíðarstarv, frá 1. Apríl 2017 til 31. Mars 2018.
Um Suðuroyar Barnaverndartænastu
Suðuroyar barnaverndartænasta er staðsett á Tvøroyri og umfatar allar 7 kommunurnar í Suðuroynni. Tað starvast fimm starvsfólk í umsitingini, harav leiðarin, 3 málsviðgerar/sosialráðgevar og ein sálarfrøðingur. Í løtuni verður somuleiðis søkt eftir námsfrøðingi, sum í høvuðsheitum kemur at virka úti hjá familjunum.
Endamálið hjá Suðuroyar Barnaverndartænastu er at ansa eftir teimum børnum og ungum, sum vegna sosial vandamál, liva undir viðurskiftum, ið kunnu skaða teirra vælferð og menning, og veita teimum ta hjálp, ið er neyðug fyri at greiða støðu teirra.
Eitt týðandi mál fyri Barnaverndartænastuna er at syrgja fyri, at hjálpin verður sett í verk saman við familjuni, at tilboðið er tað besta og at gerandisdagurin hjá barninum og familjuni ávirkast so lítið sum gjørligt.
Førleikakrøv:
- Umsøkjarar skulu í minsta lagi hava miðallanga útbúgving, sum hevur týdning í mun til barnaverndarøkið.
- Viðkomandi, ið settur verður, skal vera fleksibul og hava góð samstarvsevnir.
- Viðkomandi, ið settur verður, skal vera framsíggin, ábyrgdarfullur, miðvísur og kunna arbeiða sjálvstøðugt.
- Royndir innan leiðslu ella sum samskipari kann verða ein fyrimunur.
- Royndir innan málsviðgerð í almennari umsiting kann verða ein fyrimunur.
- Kunnleiki til fíggjarstýring kann verða ein fyrimunur.
Starvið:
Starvið sum leiðari av Suðuroyar Barnaverndartænastu umfatar leiðsluna og ovastu ábyrgdina av øllum barnaverndarmálum, dagligu leiðsluna av starvsfólkunum, sum starvast í tænastuni, tvørfakligt samstarv við skúlar, barnaansingarøkið og aðrar almennar stovnar. Harumframt hevur leiðarin ovastu fíggjarligu ábyrgdina.
Leiðarin er harumframt skrivari í stýrinum fyri Suðuroyar Barnaverndartænastu.
Setanarviðurskifti:
Starvið verður sett og lønt sambært avvarðandi sáttmála.
Umsóknir:
Umsóknir við prógvum, viðmælum og revsiváttan skulu sendast til leiðarin í Suðuroyar Barnaverndartænastu:
Annika Jónsveinsdóttir
Suðuroyar Barnaverndartænasta
Postboks 104
800 Tvøroyri
Mrk: Leiðari til Suðuroyar Barnaverndartænastu
Ella til barnavernd@tvoroyri.fo
Umsóknarfreistin er 17. mars 2017 kl. 12.00.
Meira fæst at vita um starvið við at venda sær til Anniku Jónsveinsdóttir á tlf 229085.
Um ov fáir umsøkjarar eru til starvið, loyvir stýrið fyri Suðuroyar Barnaverndartænastu sær at lýsa starvið leyst av nýggjum.


text:
[This text is not available in English]
Mikudagin 16. august 2017 kl 10.30 skipar Havnar kirkja fyri vøggusangi. Tiltakið er ætlað pinkubørnum frá 0 - 10 mánaðir. Vøggusangur hevur longu fleiri ár á baki í kirkjum í Danmark og eisini í Føroyum eru fleiri kirkjur, sum hava havt vøggusang tey seinastu árini m.a Hoyvíkar kirkja og Vesturkirkjan.
Vøggusangur snýr seg um andliga stimbran fyri foreldur og nýføddu børnum teirra. Foreldrini syngja fyri børnum sínum, vagga teimum og dansa við teimum saman við einum sangara, sum leggur teimum lag á. Aftaná vøggusangin er drekkamunnur í Kirkjustovu við kaffi, smákøkum og skornari frukt.
Børnini verða stimbrað við ljóði og litum og sungnir verða klassiskir sálmar, góðanátt vísur og barnaløg. Eisini verða nøkur skjaldur og kvæði sungin, fyri at knýta føroyska mentanararvin upp í vøggusangin.
Bæði børn og foreldur hava stóra gleði av hesari friðarligu løtu í kirkjuni, har tey kunnu koma burtur frá gerandis skundi og larmi. Hesa løtu í kirkjuni er tað bara nærveran við tað lítla barnið, sum foreldrini skulu hugsavna seg um, og lært verður so við og við eitt repertorie av løgum, ramsum og rørslum, sum tey kunnu syngja fyri barninum heima við hús.
Vøggusangurin er í umleið 45 minuttir + drekkamunn, og tað er tónlistakvinnan Guðrið Hansdóttir, sum skipar vøggusangin. Foreldur, ið hava hug at luttaka, eru vælkomin at senda ein teldupost á
voggusangur@gmail.com
Viðmerk navn barnsins og føðingardag. Skeiðið er 8 ferðir og er ókeypis.


text:
So taptu vit
1. lið28-04-2016 - Helgi Nielsen
Effodeildin, 8. umfar: B36 – HB 3-2
Aftaná ein undirhaldandi og lívligan dyst mugu vit staðfesta, at vit ikki longur eru ósigraðir í Effodeildini. Vit høvdu annars fult tamarhald á líka til síðsta hálva tíman, tá vit lótu grannarnar yvirtaka dystin aftur, og so gekk galið.
Venjararnir høvdu valt at broyta liðið hesuferð, og bæði Pál og Magnus byrjaðu á bonkinum, meðan Ari slett ikki var við í dag. Tað tóktist eisini merkja liðið nakað í byrjanini av dystinum, tí grannarnir vóru betur fyrstu løtuna, men so við og við komu vit inn í dystin. Tað vóru ikki nógvir málmøguleikar fyrsta korterið, men í 16. minutti kom fyrsta málið. Grannarnir hava horna, og brádliga fær Hørður fatur á bóltinum, og við rygginum móti málinum fær hann plasera eitt gott skot uttarlaga í málið til 1-0.
Málið fekk av álvara futt í okkara menn, sum nú byrjaðu at trýsta og fingu flutt mest sum alt spælið niðan á ovaru hálvuna. Í 22. minutti driblar Christian væl og leggur eina góða avlevering út í hornið til Jógvan Róa, sum smekkar væl innfyri, har Øssur fær fótin á og stýrir bóltin í netið til 1-1. Bara 2 minuttir seinni er tað Øssur sum leggur ein bólt til Jógvan Róa. Heilt úti við baklinjuna fær Jógvan Rói fatur á bóltinum og sendir hann út frá til Teit, sum við einum flottum skoti smekkar bóltin í handara málhorn til 1-2.
Nú vóru vit væl og virðiliga omaná, og tað var rárasta hending, at grannarnir hóttu málið hjá Teiti. Tað hendi ikki tað heilt stóra, tað sum eftir var av fyrra hálvleiki, men nakrar minuttir inn í seinna hálvleik hevði Cislewich eitt gott skot á mál, men Teitur vardi væl. Framvegis gekk tað mesta fyri seg uppá okkara treytir, men vit komu tó ikki til teir heilt stóru møguleikarnar, tó at tað manglaði lítið í nakrar ferðir. Dagsins maður, Teit Jacobsen, driblaði væl innum verjuna, men tíverri kom ein tá fyri avleveringina útfrá, og so spurdist einki burturúr.
Tá áleið ein tími var farin broyttist alt. Liðið broyttist og brádliga mistu vit takið á dystinum. Nú var einki trýst á mótstøðuleikarnar, og tá vit høvdu bóltin, mistu vit hann skjótt aftur. Stutt sagt stemplaðu vit út, og grannarnir stemplaðu inn. Teir komu til fleiri góðar møguleikar, men vit fingu vart fyri tí mesta. Í 73. minutti hava teir fríspark einar 25 metrar frá málinum. Tað endar við einum skoti á stongina, men bólturin trillaði eftir strikuni, men tíverri vóru okkara ikki nóg skjótir at rudda burtur, og so var Høgni Eysturoy klárur og smekkaði bóltin í málið til 2-2. Bara 2 minuttir seinni var aftur gali. Grannarnir hava bóltin í vinstru síðu og við eini góðari avlevering gerst sami Høgni fullkomuliga leysur og setir bóltin trygt í málið til 3-2. Lítið sannførandi verjuspæl frá okkara síðu, og nú høvdu vit spælt okkum dystin av hondum uppá 2 minuttir.
Vit royndu nú at svara aftur, men tað var ikki sannførandi. Tættast við vóru vit í 84. minutti, tá eitt gott innlegg kemur innfyri. Poul fær akkurát krúllin á, men tað var ikki nóg mikið, og bólturin fór út. Magnus kom aftanfyri Poul, og var helst í betri støðu, men hevur nokk ikki rópt nóg hart í øllum rokinum. Tað var einasta royndin, vit høvdu at fáa javna. Beint fyri dystarlok gjørdist Jógvan Skeel leysur, og heldur enn at lata hann sleppa, valdi Jóhan at steðga honum ólógliga, og so fekk hann sítt seinna gula og harvið reytt. Dysturin var avgjørdur, men nú fingu vit so eina óneyðuga karantenu omaná.
Vit høvdu fult tamarhald á dystinum og áttu at bundið posabandið fyri, tá møguleikin var har. Tað gjørdu vit ikki, og so endaði tað sum tað gjørdi. Sigurin til grannarnar var ikki uppiborin, men við vánaliga avrikinum síðsta hálva tíman høvdu vit heldur ikki uppiborið hann. Ein javnleikur hevði helst verið meira rættvíst, men tað leggja grannarnir nokk líka í.
Teir sum hava ábyrgdina á liðnum, vita helst hvat skeivt varð gjørt, og hvat skal rættast til næsta dyst. Tað verður í Fuglafirði sunnudagin.
Koyr á, HB!!!!
HAGTØLINI
Effodeildin, 8. umfar hósdagin 28. apíl 2016 kl. 18.00 í Gundadali
B36 – HB 3-2 (1-2)
1-0 Hørður Askham 16’
1-1 Øssur Dalbúð 22'
1-2 Teit Jacobsen 24'
2-2 Høgni Eysturoy 72'
3-2 Høgni Eysturoy 74'
Liðið: Teitur M. Gestsson – Ári Mohr Jónsson, Jóhan Troest Davidsen (liðsk.), Bartal Wardum , Jógvan Rói Davidsen, Tróndur Jensen (Símun Hansen 80), Christian R. Mouritsen, Rókur av Fløtum Jespersen, Teit Jacobsen (Magnus Egilsson 75) Fróði Benjaminsen og Øssur Dalbúð (Poul Ingason 60)
Óbrúktur eykaleikarar: Niklas Thomsen og Pál Mohr Joensen
Gult kort: Christian R. Mouritsen
Reyð kort: Jóhan Troest Davidsen (2 gul)
Á beinkinum: Jan Dam, Albert Ellefsen, Tróndur Vatnhamar, Heðin Weihe og Uni Nielsen
Dagsins maður: Teit Jacobsen
Dómari: Lars Muller
Hjálpardómarar: eingin dómaraseðil
4. dómari:
Myndir: Rakul Hansen


text:
Eirikur Lindenskov 02.01.2018 (20:30)
Rigga til nýggja árið við nýggjum avbjóðingum
Um tvey-tíðina í dag fór Christian í Grótinum avstað, seinni í dag Borgarin, og hósdagin fer Norðborg. Tað verður arbeitt upp á motorin umborð á Norðborg.
Leiðin hjá Christian í Grótinum og Norðborg gongur eysturum Føroyar á svartkjaftaveiðu avstað, meðan Borgarin og Norðingur fara a makrelveiðu niðri við Hetland.
Skipari á Christian í Grótinum er Bogi Rasmussen. Á Norðborg Jón Rasmussen, á Borgaranum Christian Dam og á Norðingi er Brandur Nólsoy skipari.
Øll loyvini eru ikki komin uppá pláss enn, tí valdu tær á Christian í Grótinum og Norðborg at fara aftur á svartkjaftaveiðu. Teir fingu væl av svartkjafti fyri jól.
Hetta árið er eitt sindur annarleiðis við ávísum óvissum, og er Slættaberg seldur til Tórshavnar. Men higani verður ynskt góða eydnu við nýggja árinum og gott fiskarí.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gekkabilurin
Seinnapartin í gjár handaðu vit Maluni Nón Bjartalíð sín nýggja bil, sum hon var so heppin at vinna í Gekkinum fríggjakvøldið.
Talan var um onki minni enn ein spildur nýggjan Mercedes-Benz C 200 d, við automatiskum gearum og eitt nú AMG eksteriør -, Business - og DISTRONIC PLUS pakka.
Vit ynskja Maluni hjartaliga til lukku við vakra bilinum, sum vit vóna hon verður glað fyri.
Nýggjastu tíðindi
- Tórur útlærdur 6. desember 2017
- Dekk- & Plátuverkstaður 6. desember 2017
- WAAG Leigubilar í Miðvági 6. desember 2017
- Gekkabilurin 6. desember 2017
- Hjørtur útlærdur 6. desember 2017
- Gekkabilurin 6. desember 2017
- Lærlingur til goymsluna 6. desember 2017
- WAAG stuðlar Rescue Lív 6. desember 2017
- WAAG í vágunum 6. desember 2017
- Órógv á skipanini 6. desember 2017
- Mitsubishi 100 ár 6. desember 2017
- Gekkabilurin handaður 6. desember 2017
- ASX mest seldi bilur í 2016 6. desember 2017
- Stongt millum jól og nýggjár 6. desember 2017
- Nýggja heimasíðu 6. desember 2017
- Marco Polo aftur á goymslu 6. desember 2017
- Nýtt frá Citroën 6. desember 2017
- Space Star dagførdur 6. desember 2017


text:
HB hevur aftur í kvøld staðið fyri vaktum, innkrevjarum o.ø. í sambandi við dyst á Tórsvølli. Dagsins dystur var ímillum EB/Streym og Dinamo Tblisi. Hettar er ikki ein dystarfrásøgn, men nevnast kann, at Dinamo Tblisi vann dystin 3-1.
Tað eru nógvir postar, ið skulu mannast tá dystur er. Í kvøld hevur HB skaffað 39 fólk, harumframt eru fleiri fólk, ið HB ikki hevur skaffað. Niðanfyri eru nakrar myndir av okkara røsku starvsfólkum. Takk fyri, at tit altíð eru so fitt at hjálpa.
Myndir: Turið Láadal Sejersdóttir


text:
– Vit hava lisið og hoyrt frá øðrum, hvussu tey gera, og tað gevur eisini íblástur at gera enn meiri við endurnýtslu, og at fáa ymisk viðurskifti betrað í hesum sambandi, sigur Aimé Jacobsen, borgarstjóri í Sørvágs kommunu.
Tá ið nýggja bygdaráðið kom til, fyrst í hesum árinum, var eitt tað fyrsta, ið varð gjørt, at avtaka gjaldið, sum íbúgvarnir áður rindaðu fyri at sleppa av við ruskið.
– Vit ynskja at gera tað so lætt og einfalt hjá borgarunum í kommununi at sleppa av við ruskið, og tað, ið kann endurnýtast. Vit hyggja tí eisini eftir, hvussu onnur gera, eitt nú Sunda kommuna, og vit eru opin fyri at gera betringar. Vit kunnu gera eitt sindur í senn, sigur Aimé.
Felags bingjupláss
Sørvágs kommuna hevur bingjuplássið í grótbrotinum, ella grótholinum, ið tað eisini verður nevnt, vestanfyri Sørvágs bygd. Umframt bygdina Sørvág, so er hetta eisini bingjupláss fyri Bø og Gásadal.
Tað eitur enn bingjupláss, sjálvt um nógv verður gjørt við at endurnýta, og í fleiri støðum aðrastaðni kring landið, hevur tað heitið endurnýtsla.
– Mær vitandi hava vit ikki tosað so nógv um, hvat navn vit skulu hava. Men vit eru opin fyri at hyggja eftir øðrum heitum eisini, sigur Aimé, og vísir samstundis á, at hon er rættiliga nýggj í starvinum sum borgarstjóri.
Nógv fer til endurnýtslu
Bingjuplássið er opið tríggjar dagar um vikuna: týsdag, fríggjadag og leygardag.
Á bingjuplássinum eru umstøður og møguleikar at lata nógv til endurnýtslu. Har eru bingjur til jarn, stórtimbur, papp, trol/nótir, eins og minni kassar til el-lutir, sjónvørp o.a., káplar, máling, battarí, ljósrør, eins og stórsekkir til at lata tað í, sum skal tyrvast.
Møblar og onnur góð ting verða sett til síðis til Blákrosshandilin í Miðvági, har tað verður selt bíliga. Góðir plattar verða eisini endurnýttir.
– Hjá okkum er tað týdningarmikið, at vit endurnýta so nógv sum møguligt. Tað er okkara ynski, sigur Aimé.
Tríggjar bingjur eru eisini til tað, ið brennur.
Tá ið talan er um greinar og annað frá urtagørðum, so koyra fólk tað sjálvi niðan á Mýrar. At kvarna hevur ikki verðið gjørt nakað við.
Viðgera trýstbingjur
Tað er Jógvan Heinesen úr Bø, ið passar bingjuplássið. Tað hevur hann gjørt í eini 4-5 ár. Hann leggur dent á, at hava tað ruddiligt og nossligt, at tað skal vera lætt hjá fólki at sleppa av við rusk, og at so nógv sum møguligt verður endurnýtt.
– Tað eru trýstbingjur aðrastaðni kring landið, og tað hevur verið upp á tal at keypt onkra. Men hetta er ein politiskur spurningur, sigur Jógvan.
Borgarstjórin sigur, at hetta hevur verið uppi at venda.
– Vit fara í øllum førum at taka tann spurningin upp, nú fíggjarætlanin fyri næsta ár skal leggjast. Men hvat tað endar við, veit eg ikki enn, sigur Aimé.
Tryggja grótholið
Eitt annað átrokandi mál, ið Sørvágs kommuna má gera nakað við, er at tryggja, at grót ikki dettur niður. Herfyri hendi tað, at eitt sindur av gróti rapaði úr berginum tætt við har, sum onkur av bingjunum stendur. Og hetta er ikki fyrstu ferð. Fólk frá J&K Petersen eru nú í gongd við at kanna og tryggja grótið.
– Grótholið skal tryggjast betri, og hetta eru vit í gongd við at gera nú. Hetta arbeiðið hevur skund, sigur Aimé Jacobsen, borgarstjóri í Sørvágs kommunu.
Hvussu kann endurnýtsla skipast?
IRF fegnast um, at Sørvágs kommuna hevur eina góða og sera væl skipaða endurnýtslu.
Les meira um, hvussu ein kommuna kann skipa sína endurnýtslu, við at trýsta her.


text:
Kundi tú hugsað tær eitt starv, har tú hevur stóra ávirkan á arbeiðið?
Talan er um leiðarastarv, har formaðurin hevur ábyrgd av einum arbeiðstoymið við 5 fólkum. Í starvinum hevur tú ábyrgd av vatnverkum, kloakk, vegakervinum, bátahylinum, lendingum, bygningum o.ø.
Sum heild eitt fjølbroytt starv, har hvør dagur hevur nýggjar og spennandi uppgávur.
Kvívíkar kommuna arbeiðir miðvíst við:
• At tú sleppur at mynda starvið.
• At tú følir, at tú brúkar tíni evni mest møguligt.
• At tú mennir tínar fakligu førleikar.
• At tú skalt tíma til arbeiðis og føla, at tú ert partur av eini størri heild.
Kvívíkar kommuna ynskir, at tú:
• ert útbúgvin handverkari ella byggitøkningur.
• hevur evni at leiða, leggja til rættis, seta í verk og fylgja upp.
• hevur hampuliga góðar telduførleikar ella ynskir at menna hesar.
• Hevur tú eftirútbúgving í viðkomandi fakum, stóra koyrikortið ella annað, sum viðkemur starvinum, er hetta sjálvandi ein fyrimunur.
Hvussu kanst tú fáa meira at vita:
Um starvið hevur tín áhuga, ert tú vælkomin at ringja til kommunustjóran, Rúna Gaardlykke, tlf. 292408, so tú kanst fáa gjøllari upplýsingar.
Starvið er fulltíðarstarv og verður sett skjótast til ber. Løn og setanartreytir sambært sáttmála millum handverkarafeløgini/starvsmannafelagið og avvarðandi yrkisfelag.
Tú ert vælkomin at senda umsókn til:
Umsókn saman við upplýsingum um útbúgving, royndir og møguligum viðmælum skal vera This email address is being protected from spambots. You need JavaScript enabled to view it. í hendi í seinasta lagi 19.01.2018


text:
Frá Wikipedia, hin frælsa alfrøðin
Býarbókasavnið í Tórshavn.
- 5. januar - Sovjetsamveldið sendir rúmdarfar til Venus, landið ger aðra roynd tann 10. januar.
- 30. januar - The Beatles framføra almennt fyri síðstu ferð, og filma fleiri av løgum sínum á taki Apple Records í London.
- 3. mars - Sirhan Sirhan játtar í rættinum í Los Angeles at hava dripið amerikanska forsetavalevnið Robert Kennedy.
- 10. mars - James Earl Ray játtar í rættinum í Memphis at hava dripið Martin Luther King Jr. Hann tekur játtanina aftur nøkur ár seinni.
- 20. mars - John Lennon og Yoko Ono giftast á Gibraltar, og fara aftaná á brúðarferð til Amsterdam.
- 29. mars - Eurovision Song Contest 1969 verður hildin í Madrid. Fýra lond fáa sama stigatal og vinna kappingina. Tey vóru: Spania, England, Frakland og Holland. Stigaskipanin var broytt eftir hetta, so sama mistak ikki skuldi endurtaka seg.
- 1. apríl - Tórshavnar kommuna setur Býarbókasavnið á stovn.
-
4. apríl - Fyrsta tilgjørda mans hjartað verður implanterað.
Neil Armstrong - Fyrsti maður á mánanum.
- 22. apríl - Robin Knox-Johnston verður fyrsti maður at sigla runt heimin uttan steðg.
- 15. mai - Ein amerikanskur tannáringur, kendur sum Robert R., doyr av mystiskum og ókendum sjúkdómi. Í 1984 verður váttað at talan var um fyrstu HIV/AIDS smittuna í Norðuramerika.
- 5. juni - Ein altjóða kommunist ráðstevna cerður hildin í Moskva.
- 28. juni - The Stonewall ófriðurin í New York verður byrjan til betran av rættindum hjá samkyndum í Amerika.
- 21. juli - Amerikanarin Neil Armstrong verður fyrsta maður á mánanum.
- 8. august - Heimskenda myndin av The Beatles, har teir ganga yvir gøtuna Abby Road, verður tikin av ljósmyndaranum Iain Macmillan.
- 9. og 10. august - Fylgjarar Charles Manson drepa 7 fólk, har ímillum heimskendu medellina og sjónleikaran Sharon Tate, sum er við barn og gift filmsleikstjóranum Roman Polanski.
- 15. - 18. august - Woodstock tónleikafestivalurin verður hildin í New York. Fleiri av teimum mest kendu rokk tónleikarum tíðarinnar framføra, og 400.000 ung fólk eru á festival.
- 21. august - Heimsins fyrsti Gap handil opnar í San Francisco.
- 17. september - Mentanarvirðisløn M. A. Jacobsens fyri Fagurbókmentir verður latin J. P. Heinesen og Rói Patursson, og fyri Yrkisbókmentir verður hon latin Hans J. Glerfoss og H. D. Joensen.
- 20. september - Scooby-Doo teknirøðin verður send í sjónvarpi feyri fyrstu ferð.
- 5. oktober - Monty Python's Flying Circus verður sent fyri fyrstu ferð á BBC One. Sendirøðin verður heimskend og verður enn endursýnd runt heimin (2014).
- 10. mars - The Godfather skrivað av Mario Puzo.
- 3. januar - Michael Schumacher, týskur formula 1 bilførari
- 5. januar - Marilyn Manson, amerikanskur tónleikari.
- 17. januar
- 11. februar - Jennifer Aniston, amerikanskur sjónleikari (Friends)
- 22. februar - Oddfríður Marni Rasmussen, føroyskur rithøvundur
- 17. mars - Alexander McQueen, enskur klædna designari. (d. 2010)
- 25. apríl - Renée Zellweger, amerikanskur sjónleikari (Bridget Jones' Diary)
- 7. mai - Eagle Eye Cherry, svenskur tónleikari
- 14. mai - Cate Blanchett, avstralskur sjónleikari (Elizabeth)
-
15. juni
- 24. juni - Sissel Kyrkjebø, norsk songkvinna
- 24. juli - Jennifer Lopez, amerikonsk songkvinna og sjónleikari (The Wedding Planner)
- 18. august - Edward Norton, amerikanskur sjónleikari (Fight Club)
- 19. august - Matthew Perry, amerikanskur sjónleikari (Friends)
- 28. august - Jack Black, amerikanskur sjónleikari (School of Rock)
- 25. september - Cathrine Zeta-Jones, waliskur sjónleikari (The Mask of Zorro)
- 3. oktober - Gwen Stefani, amerikonsk songkvinna
- 4. november - Sean Combs (P. Diddy), amerikanskur rappari
- 12. november - Tomas N'evergreen, danskur sangari
- 13. november - Gerard Butler, skotskur sjónleikari (300)
- 4. desember - Jay-Z, amerikanskur rappari
- 19. desember - Richard Hammond, enskur sjónvarpsmaður (Top Gear)
Judy Garland sum Dorothy Gale í The Wizard of Oz
(1939)


text:
- Tíðindi, mentan og ítróttur
Stórt fráfall á útbúgvingum
Talið av lesandi á Fróðskaparsetrinum er tvífaldað tey síðstu fimm árini, og nú lesa 1.000 fólk á Fróðskaparsetri Føroya.
Men bara ein brotpartur av teimum, sum fáa tilboð um hægri lesnað á Fróðskaparsetrinum, fullføra útbúgvingina og fáa prógv í hondina.
Sí grafikkin niðanfyri
Á nøkrum útbúgvingum koma tey flestu ígjøgnum og fáa prógv, á øðrum kemur bara ein lítil brotpartur ígjøgnum. Tað vísir eitt yvirlit, Løgtingið fekk undir fíggjarlógarviðgerðini stutt fyri jól.
Í grafikkinum niðan fyri sært tú, hvussu nógv fólk ávikavist vórðu upptikin og hvussu nógv fingu prógv á Fróðskaparsetrinum frá 2011-2016.
Greinin heldur fram niðanfyri
Kelda: logting.fo
Grafikkur: Ljósablátt: Upptikin á útbúgvingini. Myrkablátt: Fingu prógv
Tølini skulu takast við ávísum fyrivarni. Ymiskt er, hvussu nógv eru upptikin frá ári til ár, og har útbúgvingarnar eru uppraðfestar síðstu árini, ganga nøkur ár áðrenn nýggju næmingarnir koma ígjøgnum skipanina.
Av somu orsøk fáa tølini ikki ávaringarlampurnar at blinka hjá rektaranum á Fróðskaparsetrinum. Men Sigurð í Jákupsstovu ásannar, at á summum útbúgvingum er fráfallið alt ov stórt.
Tað sigur rektarin á Fróðskaparsetri Føroya í sendingini, Radarin, sum vit senda í útvarpinum seinnapartin klokkan 17:05, har tú kanst hoyra meira um evnið.
Sambært tølunum hjá Fróðskaparsetrinum vóru 450 lesandi á Setrinum í 2011, í dag er talið 1.000. Fróðskaparsetrið hevur ikki ein greiðan málsetning fyri, hvussu stórt fráfallið í mesta lagi má vera.


text:
Starvsnevnd SSF hevur avgjørt at taka út fylgjandi 15 svimjarar til Oyggjaleikir 2015, sum verða á Jersey frá 27. juni til 3. juli.
Kvinnur
- Astrið Foldarskarð (1994), Havnar Svimjifelag
- Ásbjørg Hjelm (1999), Ægir
- Jonna Bjartalíð Thomsen (1996), Ægir
- Lív Erlingsdóttir Eidesgaard (1999), Havnar Svimjifelag
- Maria Antoft (2000), Havnar Svimjifelag
- Sára Ryggshamar Nysted (2001), Suðuroyar Svimjifelag
- Signhild Joensen (2000), Ægir
- Vár Erlingsdóttir Eidesgaard (2001), Havnar Svimjifelag
Menn
- Alvi Hjelm (1996), Ægir
- Bartal Hestoy (1992), Havnar Svimjifelag
- Eyðbjørn Joensen (1996), Suðuroyar Svimjifelag
- Marius Ihlen Gardshodn (1998), Havnar Svimjifelag
- Óli Mortensen (1996), Havnar Svimjifelag
- Pál Joensen (1990), Suðuroyar Svimjifelag
- Róland Toftum (1998), Suðuroyar Svimjifelag
Hesi hava øll klárað kravtíð til Oyggjaleikir, hóast kravtíðirnar eru so mikið harðar sum meðaltíð at vinna bronsu á trimum teimum seinastu Oyggjaleikum.
Afturat teimum høvdu Birita Debes úr FLOT, Cecilia Wigant Eysturdal úr Ægir og Emma Festirstein Nystrøm úr Havnar Svimjifelag klárað kravtíð, men hava givið avboð.
Venjarar og leiðarar verða kunngjørdir seinni.
15 svimjarar er millum størstu hópar sum SSF hevur haft á Oyggjaleikum. Metið er 17 á Rhodos í 2007, meðan tey vóru 12 á Álandi í 2009, og 14 á Isle of Wight í 2011.
Svimjisambandið ynskir hesum 15 hjartaliga til lukku við úttøkuni. Vit hava ein søguliga sterkan hóp við okkum, enn eina ferð !
Vegna Svimjisamband Føroya
Rókur í Jákupsstovu


text:
Tað eru ikki samráðingar, tá Fíggjarmálaráðið hevur avgjørt frammanundan, hvat lønin skal verða, og noktar at flyta seg ein tumma. Hetta er brot á fría samráðingarrættin.
Einki fakfelag kann góðtaka, at Fíggjarmálarráðið ikki virðir hendan rættin.
Fíggjarmálaráðið tykist sera áhugað í at samráðast í miðlunum og borðreiðir við tølum av alskyns slag. Hendan fløkja av tølum tykist mest ætlað at skula taka fokus frá veruligu støðuni. At Fíggjarmálaráðið ikki virðir rættin hjá fakbólkum at samráðast hvør sær.
Okkara limir fáa nógv minnið í løn enn aðrir starvsbólkar við samsvarandi útbúgving og ábyrgd. Orsøkin er ongin onnur enn ein søguligur skeivleiki. Fíggjarmálaráðið krevur við sínum treiskni, at vit bara skulu góðtaka henda skeivleika.
Okkara áheitan er enn sum áður, at Fíggjarmálaráðið letur upp fyri lønarsamráðingum. Tað gevur lítla meining at skýra okkara krøv met høg, tá man als ikki nakrantíð hevur viljað samráðst um nøkur lønarkrøv.
Nú er tíð at rætta skeivleikan!


text:
- Eg bleiv rættiliga kløkk, tá eg las um, at skitin sandur varð søktur tætt við Lívfiskastøðina hjá okkum í Skopun, sigur Johanna Lava Køtlum, stjóri á Fiskaaling.
Eftir at hava lisið um Tinganes, sum søkti skitnan sand uttan fyri Skopun, settist hon við eitt at kanna, um hendingin hevði nakra ávirkan á Lívfiskastøðina hjá Fiskaaling í Skopun, sum tekur reint vatn inn beint út fyri bygdina.
- Tað er ikki av tilvild, at havumhvørvislógin er til. Vit arbeiða undir strongum krøvum og tað er alneyðugt, at vatnið vit taka inn er reint, sigur hon.
Hóast mett varð, at júst hendan hendingin ikki hevði nakra ávirkan á Lívfiskastøðina í Skopun, heldur Johanna Lava Køtlum tað verða ógvuliga umráðandi at hava í huga hvørja ávirkan slíkar gerðir kunnu hava.
- Tað eru ymisk krøv til aftursøkking, tí tað kann hava ávirkan ikki bara á okkara virksemi, men so nógv annað í sjónum.


text:
Til seinasta løgtingsval royndi serliga løgmaður, at spæla jólamaður og bjóðaði palliba pengar. Í KVF segði Løgmaður, at uppboðssølan kundi geva 700 milliónir og onkur hevði nevnt 900 milliónir.
Tað kann verða at Løgmaður ikki veit betri og einans lurtar eftir ávísum búskaparfrøðingum. Men hetta var kola svørt lygn.
Vit hava seinastu 17 árini hoyrt búskaparfrøðingar tosa um óvanliga stóran vinning. Tað sum á føroyskum verður nevnt tilfeingisrenta.
Við til hetta skemt hoyrur, at fremstu fortalarar fyri uppboðssølu konsekvent avnokta, at teir vita nakað um fiskivinnu. Men teir hava skil fyri búskapi siga teir. Vit búskaparfrøðingar hava teir sagt í fleiri ár. Nú hava teir slaka og Jóannes sigur, Eg og Herman.
Í 2015 kom Sjúrður Skaale við einari frágreiðing sum T Trondesen hevði gjørt. Men Trondesen er eisini ein, sum ongantíð hevur fingist við uppboðssølu og harumframt heldur at landið skal eiga alt yvirskot. Og tað var greitt áðrenn hann var biðin um at geva sína tilráðing. Fyri ikki at tala um, hvønn hann tosaði við í Føroyum.
Búskaparfrøðingar eins og aðrir frøðingar hava ymiskar meiningar. Men tað kann sigast við rættuliga stórari vissu, at teir sum tosa um uppboðssølu, hava tað til felags, at teir liggja til vinstru og at allir sum ein tosa um at landið skal hava alt yvirskot og vinnan minst møguligt. Felags fyri teir sum tosa um uppboðssølu er eisini, at teir lítlar og ongar royndir hava við uppboðssølu.
Fyri at tosa seriøst um uppboðssølu er neyðugt at hava stóra vitan um tað sum skal seljast á uppboðssølu. Harumframt er eisini neyðugt at vita hvørji endamál eru og í hvørjari raðfylgju endamálini við einari uppboðssølu eru.
Paul Klemperer, sum hevur staðið fyri stórstu uppboðssølunum í heiminum sigur, aftaná at hava hugsa um tað, at tað ikki ber til at hava uppboðssølu í Føroyum. Tá Charles R Plott, sum í 40 ár hevur skipa fyri nøkrum av stórstu uppboðssølunum í heiminum, aftaná at hava kannað tað sigur, at tað ikki er skilagott at hava uppboðssølu av fiskirættinum í Føroyum, so átti tað at viga nógv. Teir søgdu also báðir, at tað ber ikki til at hava uppboðssølu í Føroyum. Og mótsætt øðrum, bæði útlendskum og heimligum, vita teir, hvat teir tosa um.
Rættuliga greitt er, at Ogn Føroya Fólks er íspunnin í búskaparráðnum ár 2000 Tað stó í lógini, men teir sum gjørdu lógini siga, at tað als ikki skuldi skiljast soleiðis, sum tað nú verður lagt út. Í bláa álitinum frá Johnny í Grótinum, stendur eisini, at einki er sum eitur Fólksins ogn. Men tað tímir eingin at spyrja hesar somu um. Ikki ein gong fiskimálaráðharrin fær hendan spurning.
Í 2014 gjørdi búskaparráðið eina roynd at rokna hvussu stór tilfeingis-rentan var. Og í sjónvarpsstovuni segði Herman Oskarsson at hann fyrihelt seg bara til eina frágreiðing. Út frá hesum er greitt, at Hermann og Jóannes als onga útrokning hava gjørt um hetta tilfeingisgjald, sum teir annars í tíð og ótíð lova føroya fólki gevur 1 milliard eyka í landskassan og umvegis skattalætta hevði tað givið hvørjum føroyingi kr. 20.000 eyka í lumman hvørt ár.
Tað er væl skiljandi at fólk trúgva slíkum jólamonnum. Tíverri duga teir alt ov illa at rokna og alt ov væl at reypa. Tí havi eg gjørt hetta roknistykki, soleiðis at palliba fær røttu søguna. Øll tøl eru úr búskaparfrágreiðingini fyri 2014. Tó er milliardin eftir tí búskaparfrøðingar og persónligi ráðgevi løgmans pástanda á Facebook og aðrastaðni við.
Tilfeingisrenta av hýrum 396
Tilfeingisrenta reiðarar 76
Tilfeingisgjald goldið 70
Tilfeingisgjald í alt 542
Av hesum er goldið
Goldin skattur av hýrum 141
Partafelagsskattur 33
Tilfeingisgjald goldið 70
Goldið í Alt 244
Munur at gjalda 298
Av hesum manning 255
Av hesum reiðarar 43
Tær 70 miliónirnar blivu goldnar í 2012 og tí havi eg sett tær inn her. Frágreiðingin segði 472 mió. umframt hesar 70. Tilfeingisrenta av hýrum var rokna, tí at hýrur vóru mettar at verða alt ov høgar til ófaglærdar sjómenn. Mett var at kr. 400.000 árliga var rættari. Frágreiðingin gloymdi at taka hædd fyri at flestu skip hava 2 manningar og tí skuldi hýra pr. mann deilast í 2. Tað hevði broytt lutfallið nakað. Síðan samgongan tók við hava teir boða frá, at manningin skal ikki gjalda. Tí ber ikki til at fáa tær 396 milliónirnar í landskassan, sum Búskaparráðið annars roknaði við.
Út frá hesum sæst, at sambært útrokningum hjá Búskaparráðnum kann landskassin bert fáa 43 milliónir meira í landskassan.
Um vit rokna uppá milliardina hjá ávísum Búskaparfrøðingum og ávísum politikarum sær roknistykki soleiðis út.
Tilfeingisrenta 542
Effektivisering í heimaflotanum 341
Tilsamans 883
Reyp 117
Tilfeieingisgjald í alt 1000
Hetta er so tað, tey sum sleppa fram at í KVF siga. Men við at rokna eftir sæst at myndin ikki er so ljósareyð.
Búskaparfrøðiligt reyp 1000
Áður goldið -244
Bara reyp -117
Heit luft heimaflotin -341
Fiskimaðurin góðskrivaður -255
Eftir til reiðarar at gjalda 43
Útrokningin fyri heimaflotan er einki verd og brúki eg ikki tíð uppá at umrøða eina útrokning sum verður gjørd við at flyta tøl og rationaliseringar í nótaflotanum yvir á heimaflotan. Tað gevur onga meining. Harumframt vita øll, sum hava innlit í heimaflotan, at har er als einki at heinta. Kanska besta ár gevur okkurt, men í miðal er tilfeingisrentan negativ.
Nú síggja vit, at líka mikið hvussu vit rokna, so verður tilfeingisrentan 43 milliónir. Hetta er tað, sum ber til at fáa eyka í landskassan at geva skattalætta við. Tað sum vit annars hava fingið lovað var 20.000 skattafríðar krónur árliga.
Hesar 43 milliónirnar geva hvørjum føroyingi kr. 860,- árliga í skattalætta, jólagávu ella hvussu tað so verður deilt út.
Nú havi eg í øllum førum kvalifisera meg til titulin Ársins ljósasløkkjari.
P.S. Greitt er, at tilfeingisrentan er ójøvn frá árið til ár. Somuleiðis er greitt, at tilfeingisgjald sum goldið er umvegis uppboðssølu er munandi hægri enn búskaparliga forsvarligt. Og tað er her Winners Curse ger seg galdandi. Tað bleiv diskutera í Klaksvík seinasta ár og váttaðu reiðarar at so er. Somuleiðis vísa egnar útrokningar og samanberingar at boð á uppboðssølu eru munandi hægri enn tilfeingisrentan. Tað er tað skaðiligt fyri landskassan og palliba og eigur ikki at halda áfram.


text:
Beinir Johannessen: Ræðumyndirnar vóru sannar
Tá býráðsvalið var í november, blivu eg og onnur valevnir í Fólkaflokkinum næstan til láturs gjørd. Vit vístu á stóru fylgjurnar, ið ein møgulig fiskivinnunýskipan kundi hava fyri okkara kommunu, men tað hevði nú ikki nakað við kommunalpolitikk at gera. Tað kann vera nakað um tað, tá vit beinleiðis ikki kunnu hava ávirkan á viðgerðina av tí uppskotið, ið nú skal til hoyringar. Tó hava avleiðingarnar alt at siga fyri okkara kommunu.
Uppskotið, ið bleiv lagt fram í Tinganesi í gjár, gav ongar ábendingar um, at verandi aktørar fáa eina trygga skipan, har teir kunnu framhaldandi menna seg í.
Uppskotið er fult av avmarkingum út í æsir, ið eisini er til eina beinleiðis niðurlaðing av núverandi aktørum í fiskivinnuni.
Bert í Klaksvíkar Kommunu merkjast hesar avmarkingar væl. Vinnurekandi í kommununi koma at líða undir hesum.
Vit hava fantastisk vinnulívsfólk, ið hava gjøgnum fleiri ár bygt upp fyritøkur til landsins størstu, skulu nú líða undir teirra dugnaskapið. Victim of its own succes, ið onglendingar allarhelst høvdu sagt.
Vit kunnu bara síggja fyri okkum, hvussu meint hetta kann fara at raka okkara kommunu. Vit missa arbeiðspláss og skattainntøkur, men ikki bert í fiskivinnuni.
Fiskivinnan kastar av sær ringvirkningar allastaðni í býnum, og her hugsi eg serliga um fyritøkur í tænastuvinnuni. Smiðjur, heilsølur og aðrar, ið fáa ein stóran meginpart av sínari inntøku frá fiskivinnuni, hava eins og onnur vinnurekandi í fiskivinnuni, ment sínar tænastur til tær allarfremstu í landinum. Hesar fyritøkur vera hart raktar, um uppskotið, ið liggur á borðinum verður framt.
Í uppskotinum verður eisini nevnt, at vit nú skulu hava økiskvotur. Hetta tykiskt sum, at tað er partur av einari politiskari telving, fyri at yvirhøvur at fáa undirtøku fyri uppskotinum. Hetta er aftur ein partur av uppskotinum, ið beinleiðis vísir, at vinnan í Klaksvík verður fyri niðurlaðing, eins og tað er við teimum avmarkingum á eigaraskapi av samlaða flotanum og fiskasløgum.
Tá landsstýrið er so hugað at flyta rættindi at fiska runt landið, so mugu vit ganga útfrá, at tað verður tað sama við teimum almennu arbeiðsplássunum. Ella hvussu?
Misskiljið meg ikki. Eg eri ikki ímóti, at onnur kring landið eisini skulu sleppa uppí part, tað hevði verið gleðiligt. Tað sum eg ilskist inná er, at tað verður framt ein politisk útveljing av, hvør skal sleppa uppí part.
Nýggir aktørar sleppa bert uppí part, um teir eru úr Sandoynni ella Suðuroynni, men ikki um teir eru úr Klaksvík ella Gøtu?
Er tað tá, at marknaðarkreftir ráða, ið tað hevur verið rópt upp um, skal vera grundarlagið undir einari fiskivinnunýskipan?
Noy, hetta er ein politisk útveljing, ella ein útreinsan, har tú á politiskum stigi velur, hvør skal koma til tilfeingið og hvør ikki longur skal sleppa.
Eisini tykist hetta at vera uppskriftin uppá eina strámannavinnu, ið núverandi aktørar eru ákærdir fyri at vera.
Hvat vil man veruliga við hesum uppskotinum? Er tað bara fyri at hava eitt nýtt, har høvuðsyvirskriftin er, at tilfeingið er ogn Føroya fólks, so samvitskan hevur tað væl, ella roynir man at fáa eina góða og trygga vinnu, bæði fyri núverandi og komandi aktørar? Eg dugi ikki at síggja, at tað er tað seinna!
Ræðumyndirnar, ið tær vóru kallaðar áðrenn kommunuvalið, vóru sannar. Broytingar í okkara høvuðsvinnu fara at raka okkum meint.
Hetta kemur allarhelst at merkja, at kommunan má spakuliga seta fótin á bremsuna, tá tað kemur til íløgur og annað.
Týdningarmikið er, at fólkavald her norðuri - bæði á tingið og í býráðið – standa saman um okkara høvuðsvinnu, ið gjøgnum eina øld hevur borið okkara bý, og tala at hesum uppskotið.
Avleiðingarnar kunnu vera sum í kreppuni í 90’inum, har hvør dagur var sum sunnudagur.
Beinir Johannesen
Fólkaflokkurin
Býráðslimur í Klaksvíkar Kommunu


text:
At fótbóltur er ein ítróttur, ið er tengdur at úrslitum, hevur mangan havt fylgjur við sær. Bæði positivar og negativar fylgjur. Í kvøld mugu vit tíverri boða frá, at samstarvið við venjaraparið hjá fremsta mansliðnum hjá okkum, Jákup Mikkelsen og Olgar Danielsen, er endað. Samstarvið er endað í sátt og semju við allar partar, og skulu vit nýta høvið at ynskja teimum góða eydnu víðari. Somuleiðis vilja vit takka teimum báðum fyri samstarvið, ið vit hava havt við teir, ta tíðina teir hava verið hjá okkum.
Jákup hevur verið knýttur at felagnum síðan 2010, har hann kom til sum leikari. Fyrrverandi landsliðsmálverjin spældi við okkum til og við 2014, tá hann endaði sína yrkisleið sum leikari. Síðan tá hevur hann verið knýttur at felagnum í leikluti sum venjari.
Olgar kom til sum hjálparvenjari áðrenn kappingarárið í ár fór av bakkastokki.
Vit boða frá, tá nýtt venjaratoymi verður sett.


text:
Orð: Kristina Toftegaard
Friðleysa sál á foldum her
finna vil eydnu og gleði.
Alt her á foldum boð tær ber
um Harrans veldi og megi.
Jesus tær bjóðar til sín inn,
gevur tær frið í sál og sinn’,
tak móti hansara náði.
Friðleysa sál, sum foldum á
leitar tær æru og veldi,
kanska tú brátt á deyðastrá
starir at æviga eldi.
Fáfongt og tómt á jørð alt er,
tá ið tað hvølt úr hini verð
ljóðar: nú skeiðið er runnið!
Á, um tú kendi friðin tann,
ið er hjá Kristi at finna,
kendi tað blóð, á krossi rann
fyri tær sælu at vinna,
kendi at hvíla trúnni í,
kendi tær hjálp í dagsins stríð’,
tá vart tú ríkasti maður.
Drottur er ein, ið fevnir øll,
sum sær í trúgv til hann leita,
mettar øll svong og vermir køld,
bert tey á hann vilja heita.
Hann gevur treysti tær á ferð,
drotturin mikli Jesus er,
vegurin, sannleikin, lívið.
Leiti eg, Jesus, á tín fund,
boygdur av syndini niður,
veit eg, tú grøðir sál og lund,
har, sum tú valdar, er friður.
Goym meg, o, Jesus, tætt hjá tær,
skýli tú ver mót synd hjá mær,
skjøldur mót freistinga ørvum.


text:
Ókeypis plastposar, ókeypis plasthandskar, bikør, koppar, súgvurør, gafflar, skeiðir, kakaofløskur, skundverðaíløt, vit kunnu blíva við. . .
Í dag oysa handlar, kioskir og bensinstøðir plastikk út í nærumhvørvið og natúrina.
Í grundini er plastikk eitt frálíkt tilfar. Bíligt at framleiða og húsarhaldini, sjúkhúsverkið og røktarheim hava stóra gleði av hesum. Tað verður koyrt til renovatiónina og brent forsvarliga, og so skuldi alt verið gott.
Tað er tað ikki. Tað vísir seg nú, at stórir partar av heimsins høvum eru um at kódna í plastikkoyggjum – onkur á stødd við Kanada – sum reka við streyminum manga staðna. Vit kunnu væl ímynda okkum ta karastrofu, ið hevði rakt Føroyar, um ein slík oyggj nærkaðist okkara matkova á sjónum.
Í dag er okkara havhestur longu dálkaður av bæði plasti, smáum battaríum, og aðrari óhumsku. Vit finna hval, sum hevur 30 plastposar í maganum, og allastaðni, har fólk ferðast, sløðist plasttilfar. Føroyar eru als ikki óspoleraðar.
Sjálv búgvi eg beint við eina av landsins mongu bensinstøðum, og hvønn dag savni eg plast upp, í miðal einar 7 plasthandskar um dagin beint uttan fyri dyrnar. Tað verður uml. 2500 handskar um árið, og eg spyrji undrandi, er tað neyðugt at vera í handskum, tá mann keypir bensin?
Tað var Bogi Hansen, professari, sum fyri mongum árum síðani segði: alt endar í havinum. Í dag meta fólk, at tilsamans 8 milliónir tons av plastikki enda í havinum hvørt ár! (Lesið talið eina ferð aftrat).
Frakland hevur sett bann fyri beriposum úr plastikki. So hví kunnu lítlu Føroyar ikki gera okkurt? Til dømis taka kr. 20 fyri hvønn plastposa.
Vit kunnu eisini seta hundraðtals fleiri ruskíløt upp har fólk ferðast. Vit kunnu hava eina góða innsavning av øllum fløskumerkjum. Og vit kunnu byrja eina hugburðsbroyting í barnagørðunum.
Tað føroyska tiltakið “Ringrás” sum hevur egna heimasíðu, er slóðbrótandi og átti at verið skotið upp til ta norðurlendsku umhvørvisheiðurslønina. Tað eru slík fólk, ið fáa heilar tjóðir at rakna við.


text:
Miðlastuðulsnevndin hevur á fyrsta sinni býtt út miðlastuðul til átta føroyskar miðlar.
Tá ið freistin at søkja um miðlastuðul var úti, høvdu níggju miðlar søkt um at fáa stuðul burturav teimum tveimum milliónum krónunum, ið eru settar av á fíggjarlógini fyri 2017 til miðlastuðul.
Miðlastuðulsnevndin metti, at átta miðlar luku treytirnar at fáa útgoldið miðlastuðul, og hevur nevndin samtykt at játtað miðlunum stuðul úr kr. 19.160,00 upp í kr. 824.365,00.
Miðlastuðulin verður býttur soleiðis:
Sosialurin: kr. 824.365,00 kr.
Dimmalætting: 294.902,00 kr.
Norðlýsið: 193.854,00 kr.
Portal.fo: 192.898,00 kr.
Rás 2: 186.168,00 kr.
VP.fo: 152.514,00 kr.
R7 Kringvarp: 136.138,00 kr.
JN.fo: 19.160,00
Miðlastuðul verður játtaður við heimild í miðlastuðulslógini. Stuðulin verður latin sum ein føst grundupphædd, áljóðandi 40% av árligu játtanini á fíggjarlógini, býtt javnt millum umsøkjararnar, sum lúka treytirnar, og harumframt verða 60% av árligu játtanini latin sum ein lutfalslig upphædd í prosentum av skjalprógvaðum lønarútreiðslum árið fyri umsóknarárið hjá viðkomandi miðli.
Samlaði miðlastuðulin kann í mesta lagi vera 40% av skjalprógvaðu lønarútreiðslunum árið fyri umsóknarárið hjá einum miðli.
Miðlastuðulsnevndin hevur í viðgerðini av umsóknunum serliga hugt eftir yvirskipaða endamálinum við lógini.
Í viðmerkingunum til lógaruppskotið verður millum annað nevnt sum endamál, at "Stuðulin skal medvirka til at økja útboðið av miðlum og margfeldi teirra." Og sagt verður eisini: "Seinastu mongu árini hava føroysku tíðindamiðlarnir havt trupul kor at virka undir. Politiskt ynski er um at venda gongdini, so tað ber til hjá verandi og møguliga fleiri tíðindamiðlum at virka á marknaðinum, og í hesum sambandi er gjørt av, at tíðindamiðlarnir skulu kunnu søkja miðlastuðul eftir nærri ásettum treytum." Hetta yvirskipaða endamálið hevur vigað nógv hjá nevndini, tá metast skuldi um, hvørt ein miðil hevði rætt til stuðul.
Bæði í lógini og meiri útgreinað í viðmerkingunum til lógina verða treytir settar við innihaldið í miðlunum, sum stuðul kann latast til: "Dentur verður í uppskotinum lagdur á, at stuðulin skal kunna veitast tíðindamiðlum, hvørs redaksjonella innihald í stóran mun er kritiskur journalistikkur og sjálvstøðug journalistisk viðgerð av aktuellum føroyskum samfelagsviðurskiftum og viðkomandi altjóða viðurskiftum úr einum føroyskum sjónarhorni." Miðlastuðulsnevndin hevur í samsvari við endamálið við lógini valt eina breiða tulking av hesum ásetingum.
Hetta er fyrstu ferð, nevndin tillutar stuðul, og tí er ikki gjørligt at gera av, um stuðulin er við til at røkka endamálinum viðv. innihaldi og politiska ynskinum. Miðlastuðulsnevndin heldur tað tí vera skilagott seinni at meta um, hvørt stuðulin hevur verið við til at røkka kravinum til ávíst slag av innihaldi, sum nevnt verður í viðmerkingunum til lógina.


text:
- Tíðindi, mentan og ítróttur
Nýskipan vanlukka fyri Enniberg
Tak niður
Barentshavið er mest týðandi fiskileið hjá flakatrolaranum Enniberg. Tí fóru ávaringarlampurnar í reiðarínum at blinka, tá landsstýrismaðurin í fiskivinnumálum setti í nýskipanaruppskotið, at 25 prosent av kvotunum í Barentshavinum skulu seljast á uppboðssølu, og harafturat upp til sjey prosent skulu latast út sum menningarkvotur.
Enniberg hevur síðstu mongu árini havt rætt at fiska 23 prosent av føroysku kvotuni í Barentshavinum. Tá kvotan hevur verið 30.000 tons, hevur tað givið Enniberg stívliga 7000 tons at fiska. Sambært fiskivinnunýskipanaruppskotinum fer stívliga ein triðingur burturav til uppboðssølu og menningarkvotur.
-Fiskivinnunýskipanin verður ein vanlukka fyri flakatrolaran Enniberg, sigur Kaj Johannesen, reiðari, sum vísir á, at Enniberg í besta føri kemur at hava kvotur til eitt hálvt ár.
Reiðarin hevur einki álit á uppboðssøluni eftir vánaligu royndirnar, Enniberg hevur havt við royndaruppboðssølunum, bæði í 2016 og aftur í 2017.
-Mínar royndir við uppboðssøluni eru, at hon kann ikki kallast marknaðargrundað, men heldur kasinogrundað. Kasinogrundað gambling, sigur Kaj Johannesen.
Enniberg fekk einki burtur úr á royndaruppboðssøluni í ár, men í fjør varð reiðaríið meira aggressivt og keypti allan tann partin aftur á royndaruppboðssøluni, sum reiðaríið metti seg hava mist burturav upprunakvotuni.
-Royndaruppboðssølan í fjør kostaði Enniberg 3,7 milliónir krónur, og tað var útvið helvtina av samlaða úrslitinum hjá okkara reiðaríi árið fyri, sigur Kaj Johannesen.
P/F Enniberg hevur havt nøkur góð ár. Yvirskotið í 2014 var 10,4 milliónir, yvirskotið í 2015 var smáar sjey milliónir og yvirskotið í 2016 var 4,7 milliónir krónur. Felagið er væl konsoliderað og eginpeningurin er nú komin uppá 162 milliónir krónur. Tí hevur reiðaríið fíggjarligu styrkina at kappbjóða um kvoturnar í Barentshavinum, ásannar Kaj Johannesen. Reiðarin hevur tó, eftir at hava verið á royndaruppboðssølu í 2016 og aftur í 2017, einki til yvirs fyri uppboðssøluni, sum hann skírir at vera ta reinu gambling.
Kaj Johannesen hevur hoyrt argumentini, at á eini uppboðssølu fer eingin reiðari at bjóða meira fyri fiskin enn hann hevur ráð at gjalda.
-Veruleikin er tó ikki heilt so einfaldur, tí uttan kvotur liggur skipið, og tann støðan kann trýsta reiðaran at bjóða yvirprís á uppboðssøluni, sigur Kaj Johannesen.
Ynskið um at selja rættin at fiska á uppboðssølu hevur staðið ovarlaga á breddanum, síðani sitandi samgonga tók við fyri tveimum árum síðani. Sambært Kaj Johannesen hevur reiðaríið Enniberg roynt at laga seg til henda nýggja veruleika, eittnú við at vera við á báðum royndaruppboðssølum higartil.
Men útlitini eru døpur, nú fiskivinnunýskipanin enn einaferð er komin í tingið. Omaná kemur tilmælið hjá ICES um at lækka heildarkvoturnar í Barentshavinum við 20 prosentum. Fylgja Norra og Russland tilmælinum, so verða bara 24.000 tons til Føroyar - og 3800 tons eftir til Enniberg. Og skuldi tað harumframt hent, at Norra og Føroyar enda í einum stríði um norðhavssildina, eins og londini stríddust um makrelin fyri fáum árum síðani - so kann avleiðingin av tí vera, at føroysku flakatrolarar verða útihýstir úr norska partinum av Barentshavinum.
Kaj Johannesen er so smátt farin at fyrireika seg til 1. januar í 2018, tá partur av veiðigrundarlagnum skal keypast á illa lýddu uppboðssøluni. Reiðarin er farin at hugsa alternativar møguleikar:
-Tað kann til dømis vera at flyta størri part av virkseminum úr fiskivinnuni yvir í ognarmarknaðin og har gera íløgur í bygningar at leiga út, sigur Kaj Johannesen.
Umframt at reka fiskivinnu, so eigur P/F Enniberg í dag helvtina av sølumiðstøðini SMS, umframt aðrar skrivstovubygningar í høvuðsstaðnum, sum verða leigaðir út.
Sí eisini


text:
Valborg Heinesen
Valborg Heinesen (fødd 12. november 1986)[1] úr Havn er ein føroyskur langteinarennari og lækni. Hon hevur vunnið gull á Oyggjaleikunum í 10.000 metra renning og í hálvmaraton og hevur sett føroysk met. Valborg hevur lisið til lækna í Póllandi frá 2007-2013 og flutti síðan til Danmarkar í oktober 2013, har hon starvast sum lækni á Hvidovre Hospital. Hon hevur fyrr starvast á Bispebjerg Hospital og sum kommunulækni.[2] Venjari hennara er pólski Jacek Kostrzeba.[3]
Innihaldsyvirlit
Lívsleið innan frælsan ítrótt[rætta | rætta wikitekst]
HC Andersen maraton og DM í maraton 2014 í Odense[rætta | rætta wikitekst]
Valborg luttók á DM í maraton, sum var hildið hin 28. september 2014 í Odense á H.C. Andersen martaton. Valborg gjørdist nummar 3 og vann harvið bronsu, hon kom á mál við tíðini 2.49.37, sum var nýtt føroyskt met. Gamla metið átti Joan Bláfoss. Gott 4000 rennarar luttóku til kappingina. Valborg rann fyri felagið Sparta.[4]
- Bronsu í DM maraton við tíðini 2.49.37, sum var nýtt føroyskt met.
DM 2014[rætta | rætta wikitekst]
- Silvur í 5000 metra renning við tíðini 17.30,22 min., sum var nýtt føroyskt met. (Gamla metið átti Bjørk Herup Olsen, tað var í Princeton í apríl 2012 við tíðini 17.37,04.) Kappingin var hildin 3. august 2014.[5]
HM í hálvmaraton 2014 í Keypmannahavn[rætta | rætta wikitekst]
- 29. mars 2014 setti hon nýtt føroyskt met í HM í hálvum maraton í Keypmannahavn, tá hon kom á mál við tíðini 1.21.19. Samlað gjørdist Valborg nummar 94 av fleiri enn 8.000 kvinnum og nummar fýra í sínum bólki kvinnur 25-29 ár.
Danska vetrarkappingin í landavegsrenning 2014[rætta | rætta wikitekst]
- Nr. 8 í 15 km landavegsrenning við tíðini 58.43 min. sum var nýtt føroyskt met.[6]
Oyggjaleikir 2013[rætta | rætta wikitekst]
- Gull í 10.000 metrar renning við tíðini 38:01.20[7]
- Gull í hálvmaraton við tíðini 1:25:37
Hálvmaraton í Prag 2013[rætta | rætta wikitekst]
- Nr. 22 av teimum gott 2.200 kvinnunum og nr. 200 av 8600 rennarum við tíðini 1.24.18, sum var nýtt føroyskt met.[8]
Keldur[rætta | rætta wikitekst]
- ↑ statletik.dk, Valborg Heinesen -1986 - Sparta AM
- ↑ linkedin.com - Valborg Heinesen
- ↑ foroyar.dk - Valborg Heinesen
- ↑ fif.fo - DM bronsu og føroyskt met til Valborg
- ↑ fif.fo - Valborg Heinesen DM-silvur og føroyskt met
- ↑ athletics.fo, Valborg føroyskt met á 15 km
- ↑ natwestislandgames2013results.com
- ↑ athletics.fo, Valborg Heinesen føroyskt met á ½ maratonteininum


text:
AT GEVA
Onkrar meginreglur um at geva finna vit í 2. Kor. 9: 6 – 15.
Hví skulu vit geva nakað til Harrans verk?
Fyri tað fyrsta, so elskar Gud teg á ein serligan hátt, um tú ert ein glaður gevari.
Fyri tað næsta, so fer Gud at signa teg, um tú ert ein glaður gevari. Gud veit, at tú fert at geva tað aftur –
og tað fer at gera teg føran fyri at gera alt gott verk.
Fyri tað triðja, og tað er tað týdningarmesta við at geva, at Gud verður heiðraður.
Ørindi 12 sigur, at mong takka Gudi, og ørindi 13 sigur, at tey koma at prísa Gudi.
Tað er tað, sum hendir, tá vit geva til Harrans verk.
Hetta er tað týdningarmesta endamálið við at geva: At Gud verður takkaður
og verður prísaður. Tað er tað, sum alt snýr seg um. Tað er sjálvt endamálið við lívinum: At prísa Gudi.
Tað er sanniliga ein frammíhjárættur at geva til Harrans verk. Tí Gud elskar okkum á ein
serligan hátt. Gud fer at signa okkum ríkiliga, so vit verða før fyri at geva enn meiri til Harrans verk.
Og so tað avgerandi: At Gud fær heiður og lov og prís.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Á breddanum
Seinasti møguleiki hjá oyggjaleikasvimjarunum
Innleiðandi kappingarnar í Medina Leisure Center í Newport er nú lidnar. Svimjararnir hjá okkum hava lagt triðja dagin afturum sær og eru nú klárir til finalurin, ið byrja 17:30. Stemningurin á liðnum er góður og tykjast svimjararnir klárir at geva … Continue reading
Eitt hart 3. finalukvøld fyri svimjararnar
Triðja finalukvøld gekk tíverri einki serligt hjá føroysku svimjarunum, út yvir at Magnus Jákupsson setti flott oyggjaleikamet í 50 firvald og vann á Ian Powell, og at Pál Joensen vardi sítt gull frá 2009 í 100 frí. Kappingin var sterk … Continue reading
Stórar avbjóðingar á triðja svimjikvøldinum
Í gjár var ein góður dagur hjá føroysku svimjarunum, men í dag verður harður fyri tað. Útlitini eru nakað ivasom fyri fyrstu kappingar í kvøld, men so koma vit vónandi aftur ímóti endanum, til at vinna eini 4-6 gull afturat … Continue reading
6 gull til svimjararnar í kvøld
Hóast marginalarnir heldur ikki vóru heilt við okkum í dag, so megnaðu føroysku svimjararnir at vinna 6 gull, 2 silvur og 2 bronsu, annan dag á Oyggjaleikum 2011, so at vit nú eru einans 1 gull aftanfyri Guernsey í kappingini … Continue reading
Góðar vónur fyri finalurnar á 2. degi
Næsti morgun gekk væl betri enn fyrsti, hjá svimjarum okkara á Isle of Wight. 7 ferðir svumu tey seg í finalu í kvøld við bestu tíð av øllum, og í einum fýra-seks øðrum førum burdu vit eisini havt møguleika fyri … Continue reading
Ein harður fyrsti dagur hjá svimjarunum
Hóast okkara svimjarar sum heild vóru skjótari enn á seinastu leikum, so varð tað ikki til meira enn 2 gull, 3 silvur og 1 bronsu, hendan fyrsta svimjidagin á Oyggjaleikum 2011, í mun til 4 gull, 3 silvur og 2 … Continue reading


text:
Heldur eitt skip við ongari máling sum kundi fiskað alt árið
Tað var speiska útsøgnin hjá einum av trolmonnunum umborð á Sjúrðarbergi, tá sjómanstrúboðarin mánadagin vitjaði umborð, ynskti gott nýggjár og til lukku við “nýggja” skipinum.
Sjúrðarberg hevur verið í Norra á sleipistøð har ymiskt viðlíkahaldsarbeiði er gjørt. Harafturat er hann sandblástur og málaður frá vandganginum og upp í masstratoppin, so hann sær væl út, hóast síni 33 ár.
-Heldur eitt ómálað skip, sum kundi fiskað alt árið! skal skiljast sum ein speisklig útsøgn, nú skipið er nýmálað, men kemur óivað at missa nógv tons av toski í Barentshavinum vegna nýggju fiskivinnulóggávuna og niðurskurðin í mestloyvdu veiðu í Barentshavinum.
Í hesum døgum stríðist manningin við at gera skipið klárt aftur til fiskiskap eftir at øll útgerðin hevur verið í landið.
-Eg veit ikki rættiliga hvussu árið verður vegna niðurskurðin í fiskirættindum. Vit taka ein túr í senn, so síggja vit hvussu leikur fer. Vit fara avstað í vikuni og ætla okkum í norskan sjógv at royna, sigur Ásmund Olsen, skipari.
Frá Sjómansmissiónini fingu teir ein geyma við nógvum videoupptøkum av kristnum sangi, andaktum, v.m. og so er ætlanin at hava eina andakt umborð áðrenn loyst verður frá landið.
Sjómansmissiónin ynskir teimum og sjófólkinum annars Guds signing, varðveitslu og eitt av Harranum signa nýggjár.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Kunning frá Svimjisambandi Føroya
Starvsnevndin hevur avgjørt at úttøkukrøvini til venjingarlegu og RIG í Reykjavík 2010 verða fylgjandi:
Sent verður eitt lið uppá 16 svimjarar og teir verða tiknir út eftir úttøkukappingina í Klaksvík 31. oktober og 1. november.
- 10 NUM svimjarar, ið hava nátt hægst stigatal omanfyri 500 FINA-stig í tíðarskeiðnum 1. september til og við 1. november 2009.
- 6 NJM svimjarar (NJM 2010), ið hava nátt hægst stigatal omanfyri 500 FINA-stig í tíðarskeiðnum 1. september til og við 1. november 2009.
Farið verður úr Føroyum 8. januar 2010 og liðið verður aftur í Føroyum 18. januar.
Kravtíðin til luttøku á NUM í Noregi juli 2010 verður almannakunngjørd seinni í ár.
—-
http://www.ssf.fo/kapping/kravtidir/kravti%C3%B0-til-num-og-njm-rekjavik-2010/
Heilsan
Jon Hestoy


text:
Ongir pengar úr Kollafirði til Hollands
Síggi, at SU, sum er ungmannafelagið hjá Javnaðarflokkinum, harmast um politisku støðuna. Men tað sum skriva um at pengar verða fluttir til Hollands, er ódokumenteraður pástandur, sum harumframt er skeivur.
Havi ómaka mær at leita í teimum roknskapum sum eg dugi at finna. Eisini í útlendskum roknskapi, sum eg eisini dugi at finna. Út frá øllum hesum roknskapum, er rættuliga skotsikkurt, at ongin króna er farin til Hollands. Tað sæst ongastaðni at ein króna er útgoldin í vinningsbýti.
Tað er bara ein roknskapur, sum eg ikki fái fatur á nú eitt sunnukvøld. Men havi roynt at krostjekka við hinar roknskapirnar og eri í øllum so mikið vísur í hesum, at eg tori at pástanda at har heldur ikki eru pengar fluttir til Hollands.
Tí vildi tað verið ynskiligt at tey sum í tíð og ótíð pástanda at pengar fara av landinum til Hollands dokumentera sín pástand.
Annars kann upplýsast, at tað er 99% sikkurt, at avleiðingin av fyriliggjandi uppskoti er at meginparturin av veiðuni verður avreiddur í Kollafirði og uttanlanda.
Eivind Jacobsen
Strendur
P.S. Sum ískoytisupplýsing kann eg nevna, nú eg allíkaval hyggi eftir roknskapum, so er tað soleiðis at skipini fíggja pelagisku virkini á Tvøroyri og tað í Fuglafirði. Virkið í Kollafirði hevur atgongd til pengar. Tað hava tey "Føroysku" ikki. Sambært uppskoti til fiskivinnunýskipan, skal alt avlop takast frá skipunum, og so er eingin at fíggja virkið í Fuglafirði og á Tvøroyri. Óvæntaða gongdin í sildaprísinum betrar ikki um hugin at fíggja.
Um fiskivinnu-nýskipanin verður samtykt, so er tað ein logiskur konsekvensur, at virkið í Kollafirði, sum bara tekur móti viðfáningi av samlaðu nøgdini, keypur alt, sum verður selt á uppboðssøluni, meðan hini bæði virkini onki fáa, tí tey sambært roknskapinum, hava ikki ráð at gjalda. (tann sum ikki hevur ráð at eiga fisk á goymslu, fær altíð undirprís fyri sína vøru)
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Ein sólskinssøga á vetri
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Frakland og Kina skulu standa framst í bardaganum móti menniskjaskaptum umhvørvisbroytingum. Tað sigur franski forsetin, Emmanuel Macron, nú hann er á sínari fyrstu almennu vitjan í Kina.
Sambært fleiri útlenskum miðlum, er endamálið við vitjanini hjá Macron, at leggja lunnar undir eitt samstarv landanna millum, ið skal arbeiða fyri at basa stóru umhvørvisavbjóðingunum.
Kina var eisini við í stóru umhvørvisavtaluni, ið bleiv gjørd í París í 2015. Síðan Donald Trump tók við forsetaembætinum í USA, hevur hann tikið USA er avtaluni, ið varð gjørd í París í 2015. Tí er Kina nú millum størstu londini, og tað mest dálkandi landið, ið er við í avtaluni.
Kina er tað landið, ið dálkar mest í heiminum. Men tað er eisini tað landið, ið nýtir mest pengar uppá at skifta til grønar, umhvørvisvinarligar loysnir. Tí sær Macron nógv gagn í, at samstarva við Kina.
Kinesiski forsetin, Xi Jingping, sigur, at næstu fimm árini verður nógv orka løgd í, at minka um tað ovurstóra og umhvørvisdálkandi orkuforbrúki í Kina.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
BREXIT KANN GERAST VERULEIKI
- 17 Jun 2016
- - LÍV
Virðisbrøvini góvu góðan vinning í mai, men um hálvan juni tóku partabrøvini veruliga vandan fyri einum Brexit til sín, og lutfalsliga stórar lækkingar sóðust á serliga evropiskum partabrøvum. Hetta fær sannlíkt amerikanska miðbankan at útseta teirra rentuhækking í dag 15. juni. Marknaðirnir fara tó at halda ondini til 23. juni, tá bretar atkvøða um, hvørt tey skulu vera verandi í ES ella ikki. Allur heimurin bíðar við spenningi eftir avgerðini.
SERA GÓÐUR MAI
Samanumtikið gjørdist vinningurin á virðisbrævaíløgunum hjá LÍV sera góður í mai. Bæði íløgan við hægra váðanum og íløgan við lægra váðanum góvu góðan vinning. Íløgan við hægra váðanum gav ein vinning á 1,13% í mánaðinum og íløgan við lægra váðanum ein vinning á 0,59%. Síðani árbyrjan hava hesar báðar íløgurnar givið ávíkavist 1,97% og 1,29% í vinningi. Besta vinningin í mai stóðu partabrøvini fyri, við heili 3,59% soleiðis, at partabrævahallið síðani ársbyrjan, nú er lækkað í 0,30%. Donsku lánsbrøvini stóðu seg eisini væl í mai við vinningi á 0,59%. Síðani ársbyrjan hava donsku lánsbrøvini tí givið vinning á 2,44%. Hóast ”onnur lánsbrøv” einans góvu vinning á 0,30% í mai, hava hesi staðið seg best síðani ársbyrjan, tí samlaði vinningurin av hesum lánsbrævabólkinum er nú 4,20% og tað er sera gott.
FÍGGJARMARKNAÐIRNIR HALDA ONDINI
Seinastu vikurnar hava serliga tvey viðurskifti stolið allar yvirskriftir. Talan er um komandi rentuhækkingina í USA og atkvøðugreiðsluna í Bretlandi um, hvørt bretar skulu vera verandi í ES ella ikki – eisini rópt Brexit. Møgulig rentuhækking var eisini á breddanum í undanfarna Marknaðarinnliti, men síðani tá, eru vánalig tøl kunngjørd um arbeiðsmarknaði í USA. Í kvøld 15. juni verður so rentufundurin í USA, har avgerðin um rentan verður hækkað á hesum sinni, skal takast. Sannlíkindið er at kalla einki fyri hesum, men óansæð verður áhugavert at hoyra niðurstøðuna frá rentufundinum, tí hendan fer at geva ábendingar um komandi rentuavgerðir. Herumframt verður nýggj meting um amerikanska búskapin kunngjørd.
Ein av orsøkunum til, at rentuavgerðin er sera ósannlík er, at Brexit veruliga hevur sett neiligan dám á partabrævamarknaðirnar seinastu dagarnar. Atkvøðugreiðslan nærkast, hon verður 23. juni, og meiningsmátingar vísa, at tað helst verður sera tepurt, hvørt ja- ella nei-vongurin fer at vinna. Hetta hevur ført við sær ótta á virðisbrævamarknaðunum og fríggjadagin 10. juni var sera týðuligt, at evropiskir íleggjarar, í stóran mun, seldu partabrøv og keypti tryggaru týsku og donsku lánsbrøvini í staðin. Úrslitið var, at eitt nú donsk partabrøv lækkað tríggjar dagar á rað og at lánsbrævarenturnar settu nýggj lág met.
ØLL BÍÐA EFTIR BRETUM
Í undanfarna Marknaðarinnliti skrivaðu vit um, at sannlíkindið fyri einari rentuhækking í USA var økt, men at støðan í Bretlandi kundu útseta hækkingina. Hetta er júst vorðin støðan og tað vísir eisini, hvussu skjótt fíggjarviðurskifti broytast. Um góða viku kenna vit bretska úrslitið. Atkvøða bretar NEI verður óttast, at kaos kann valda á marknaðunum dagarnar eftir valið. Evropisk partabrøv lækka væntandi av hesum, men av tí at tey eru lækkaði lutfalsliga nógv um hálvan juni, kann lækkingin gerast minni, enn áður væntað. Íleggjarar flýggja tá í trygg lánsbrøv og renturnar á hesum fara tá at seta nýggj lág met. Evran fer samstundis at vikna, men danska krónan kann styrkna somikið, at danski tjóðbankin noyðist at seta tiltøk í verk, fyri at halda støðið mótvegis evruni, ið er avtalað í sokallaða ERM2 avtaluni millum ES og Danmark. Atkvøða bretar hinvegin JA, verður mett, at partabrøvini fara at hækka munandi og at farna lækkingin verður vunnin aftur. Renturnar, ið eru lækkaðar munandi farnu dagarnar, skulu finna gamla støðið aftur og fara tí at hækka. Óansæð hvat bretar atkvøða kann væntast, at næstu dagarnir verða spennandi við skiftandi marknaðum.
Brexit kann gerast veruleiki


text:
Orð og lag: Jákup Eli Joensen
Fløskan er mín besti vinur,mín einasti skattur á jørðuni
hvørja ferð eg fari í býin,so kemur hon aftaná
Niðurlag:
Fløskan er mín besti vinur,fløskan er mín besti vinur
fløskan er mín besti vinur,mín einasti skattur á jørðuni
Hvørja ferð eg havi tað ringt,so er fløskan har,at troysta meg
eg drekki hana í einum,eg skræði hana í meg,líka til hon er
tóm
Hvørja ferð eg fái meg eina sigarett,
so hevur fløskan hug, at koma uppá spæl
hon er mín einasti besti vinur,og mín einasti skattur á jørðuni


text:
Bśnašarstovan farin undir skrįseting av royndum viš seyši.
Bśnašarstovan er farin undir skrįsetingar av royndum, viš seyši, sum verša gjųrdar ķ Heygshaga ķ Kollafirši. Taš er Hjųrdis H. Jensen, bśfrųšikandidatur, sum stendur fyri hesum royndunum.
Skrįsetingar verša gjųrdar av ymiskum framleišslu eginleikum ķ haganum. Fyribils er bert gjųrd av syšstu gongu ķ Heygshaganum ķ Kollafirši og taš er hašani frį, at vit sķggja śrslitiš, sum veršur vķst ķ hesi grein.
Talan er um ymiska fóšring uppundir brundtķšina.
Eisini er ķ umbśna at royta lomb ķ įseyšaroytingini.
Royndirnar eru gjųrdar av gott 50 įseyšum ķ 2011.
Mešan kvidnu gemlingar vóru inni, var fariš į bųin tį restin av seyšinum kom į bųin įšrenn lembing.
Eftir skanning komu tvķlemburnar į bųin og sum fingu kraftfóšur afturat.
Allur seyšurin var į bųnum įšrenn lembing og fingu sśrhoyggj og kraftfóšur hvųnn dag.
Hjųrdis H. Jensen, bśfrųšikandidatur.
(mynd: Jónhešin H. Tróndheim)
Neyšugt er at merkja lombini sum nżlemd, og krevur hetta nógv arbeiši og tekur nógva tķš. Skrįsett veršur tal, kyn og vekt į lombunum.
Eisini veršur vektin skrįsett ķ įseyšaroyting, men er hetta ikki galdandi ķ 2011.
Tį vektin veršur skrįsett um heystiš, so veršur taš gjųrt mešan seyšurin er livandi og so eisini eftir slįtur.
Nišanfyri sķggja vit tęr skrįsetingar, sum higartil eru gjųrdar.
Skrįsetingar
ikki višgjųrt hagfrųšiliga
Lambatališ fyri syšstu gongu var 1,2 lamb pr. įseyš.
Talvan vķsir 45 ęr, iš vit vita aldurin į og sum hava lembt.
Vųksturin ķ mišal er 255 g/dag.
51 lomb har bęši fųšivekt og heystvekt er skrįsett.
Tvķlembulomb mišal 239 g/dag.
Mišal vųkstur pr. dag į vešur- og gimburlombum fram til slįtur:
Vųkstur ķ mun til aldur ķ dųgum. Lombini vóru millum 139 og 154 dagar gomul.
Flushing góš fóšring įšrenn lembing
Seyšur skal helst hava hold 3-3,5 ķ brundtķšini (Ranvig, 1998; Robinson et al 2002).
Um seyšur er ov ille fyri ( 3,5) nyttar einki at ųkja um fóšurstyrkina (Robinson et al. 2002).
Višgerš
Skanning 2011
Einans ķ tveimum fųrum var gališ viš tal av lombum. Mett 1 lembdi 2.
Tvķlemba: Gult į rygg
Einlemba: Gult į skallan
Geld:
Śrslit 2011 & 2012
Flushing: Samlaš śrslit fyri bęši įrini og skulu takast viš fyrivarni.
Nišurstųša
Hjųrdis H. Jensen tók at enda samanum og helt fyri, at sjįlvsagt ber ikki til at siga so nógv eftir einans hįlvum ųšrum įri viš slķkari royndum, men viš hesum er ein skrįseting byrjaš, sum kemur at liggja til grund fyri vķšari royndum į ųkinum.
Ķ hesum liggur eisini, at broytingar altķš skulu gerast lķšandi so seyšurin fęr tilpassaš seg.
Góšar skrįsetingar geva tżdningarmikla vitan um okkara seyšaslag.
mars 2012.


text:
Johann Wolfgang von Goethe (1749.1832) var týskur rithøvundur, vísindamaður og heimspekingur. Goethe byrjaði at skriva søguna í 1797, men tá skrivaði hann hana sum rímfasta yrking undir heitinum “Jagdgedicht”. Goethe vísti Fiedrich Schiller og Wilhelm von Humboldt yrkingina, men teimum dámdu hana lítið. Goethe tók yrkingina fram aftur 30 ár seinni, og umskrivaði hann hana til stuttsøguna Novelle. Hon fekk heitið Novelle, tí at hetta var ein roynd hjá Goethe at skriva ein tekst, ið hann sjálvur kallaði fyri eina frásøgn um eina einastandandi hending.
Tekstir í Vencili
Novelle (stuttsøga). Nr. 10/2011, s. 47-62.


text:
Tilbúgvingarætlan fyri FUGLAFJARÐAR SKÚLA
í sambandi við álvarsliga sjúku, vanlukku, deyða ella annan miss.
Inngangur
Okkum, sum dagliga hava við børn at gera, er greitt, at børnini knýta seg tætt at teimum vaksnu, sum eru um tey í gerandisdegnum. Í dag er tað ofta soleiðis, at næmingarnir knýta seg sera tætt at okkum lærarum og starvsfólki annars á skúlanum. Vit fáa at vita um tær stóru hendingarnar, sum næmingunum hevur verið fyri, og fáa høvi at taka lut í gleði og sorg næminganna.
Tað er lætt, tá ið tað snýr seg um gleðiligar tilburðir í lívi næminganna, men torførari, tá ið tað snýr seg um sorg og syrgiligar tilburðir, sum summir næmingar tíverri ikki sleppa undan.
Tað liggur eisini í tíðini at seta orð á øll fyribrigdi, sum henda í lívsins viðurskiftum. Tað, sum tú ikki tosaði um og tagdi burtur, elvdi stundum til sálarliga innilokan, einsemi og døpurhuga. Hetta kundi síðani tálma menning og læring.
Henda tilbúgvingarætlan skal vera amboð okkara at nýta í teimum førum, har vit hava onkran, sum verður raktur av sorg. Hon skal somuleiðis gera okkum lærarar og starvsfólk á skúlanum tilvitað um tann leiklut, sum vit hava í arbeiði okkara, tá ið tað snýr seg um at hjálpa næmingum, sum eru raktir av sorg.
Endamálið er sostatt í greiðum orðum at siga, hvussu vit gera, tá ið skilnaður, sjúka, vanlukka ella deyði rakar okkum í skúlanum ella ein av okkara nærmastu. Vónandi kann tilbúgvingarætlanin lætta um ta truplu støðu, vit eru í, tá ið sorgin rakar.
Sorgarbólkur
Skúlin skal altíð hava ein sorgarbólk. Í honum eru tveir lærarar, umboð fyri leiðsluna og heilsufrøðingurin.
Uppgávan hjá sorgarbólkinum er
· At vera stuðul, har tørvur er á tí
· At fylgja við tí, sum kemur út av viðkomandi tilfari , og nema sær nýggja vitan
· At dagføra tilbúgvingarætlanina
· At kunna nýggjar lærarar um tilbúgvingarætlanina
· At kunna heimini um tilbúgvingarætlanina
Sorgarbólkurin kann eisini
· Skipa fyri fundum, fyrilestrum ella evnisdøgum
· Kunna aðrar lærarar um nýtt tilfar, skeiðstilboð o.s.fr.
Uppgávan hjá leiðsluni
· Syrgja fyri, at flaggið verður vundið á stong
· Taka sær av samskifti við fjølmiðlarnar
· Senda blómur/krans/heilsan frá skúlanum
Felags missur
Tá ið næmingur hevur langa sjúkralegu
· Flokslærarin tosar við foreldrini at kunna seg um støðuna
· Avtala kann verða gjørd við foreldur um kunning í flokkinum
· Flokslærarin kunnar flokkin og starvsfelagar
· Tosað verður við teir flokkar, har tann sjúki hevur systkin, um tørvur er á tí
· Flokslærarin ella annar lærari, sum er tætt knýttur at næminginum, kann skipa fyri tiltøkum – t.d. vitja ella senda brøv/tekningar
· Gera vitjanarlista í samráð við foreldrini
· Næmingurin verður kunnaður um tað, sum fyriferst á skúlanum, so hann alla tíðina kennir seg knýttan at flokkinum
· Flokslærarin kunnar við hóskandi millumbili toymið og hini starvsfólkini um støðuna
· Flokkurin skipar fyri tiltøkum, tá ið næmingurin kemur aftur, t.d. hugnatíma
Tá ið næmingur doyr eftir sjúkralegu
· Flokslærarin boðar leiðsluni frá, og leiðslan kunnar øll starvsfólk um støðuna
· Flokslærarin kunnar flokkin
· Morgunin eftir, ella so skjótt til ber, kunnar leiðslan allar næmingarnar um hendingina
· Eftir kunningina verður minningarløta, t.d. Faðirvár, tendra ljós, blómur og tøgn í 1 minutt
· Næmingar og starvsfólk fara út á skúlaøkið, har flaggið verður vundið á hálva stong
Tá ið næmingur doyr brádliga
· Tá ið deyðsboð eru, verða flokslærari og leiðsla kunnað
· Flokslærarin avtalar við sorgarbólkin, hvør setir seg í samband við heimið at fáa at vita, hvat er hent, og hvussu støðan er
· Leiðslan boðar starvsfólkunum til fundar, so skjótt boðini eru komin
· Flokslærarin/toymið kunnar flokkin
· Morgunin eftir, ella so skjótt til ber, kunnar leiðslan allar næmingarnar um hendingina
· Eftir kunningina verður minningarløta, t.d. Faðirvár, tendra ljós, blómur og tøgn í 1 minutt
· Næmingar og starvsfólk fara út á skúlaøkið, har flaggið verður vundið á hálva stong
· Umráðandi er, at næmingarnir í flokkinum fáa høvi at tosa um hendingina; tí er best, at meira enn ein lærari er hjástaddur.
· Flokslærarin avtalar við foreldrini, hvussu farið verður fram, tá ið næmingarnir fara heim. Flokslærararin kann eisini samla foreldrini í skúlanum at tosa um hendingina, um tørvur er á tí
· Flokkurin og skúlin senda krans ella blómur
· Flokkurin fer at fylgja
· Skúlin verður stongdur, meðan jarðarferðin er, og flaggið vundið á hálva stong
· Næmingarnir gera minningarbók um næmingin, sum heimið fær
· Okkurt serligt verður gjørt við plássið hjá næminginum nakrar dagar ella restina av skúlaárinum, t.d. mynd, blómur, ljós o.a.
· Limir úr sorgarbólkinum verða knýttir at flokkinum
· Flokkurin skrivar minningarorð
· Flokslærarin fylgir øllum upp.
· Flokkurin minnist føðingar- og deyðsdag
· Flokkurin vitjar á grøvini
Tá ið starvsfólk hevur langa sjúkralegu
· Leiðslan kunnar sorgarbólkin og sigur hinum starvsfólkunum frá
· Gávukassin sendir heilsan
· Onkur, ið kennir viðkomandi væl, hevur hóskandi samband
Tá ið starvsfólk doyr
· Leiðslan setir seg í samband við familjuna ella øvut
· Leiðslan kunnar starvsfólkini
· Flokslærarin/toymið kunnar sínar næmingar
· Skipað verður fyri minningarløtu, t.d. Faðirvár, tendra ljós, blómur og tøgn í 1 minutt
· Næmingar og starvsfólk fara út á skúlaøkið, har flaggið verður vundið á hálva stong
· Í flokkum, sum viðkomandi var knýttur at, kunnu foreldrini verða biðin um at koma á skúlan til kunning, samtalu og at fylgja børnunum heim
· Starvsfólk vitja familjuna og bjóða seg at hjálpa, t.d. til jarðarferðina.
· Geva familjuni tilsøgn um hjálp, t.d. til jarðarferðina
· Skúlin er stongdur, meðan jarðarferðin er
· Skúlin sendir blómur ella krans
Missur hjá tí einstaka
Tá ið foreldur/systkin hjá næmingi verða rakt av álvarsligari sjúku ella vanlukku
· Flokslærarin ella annað starvsfólk, sum næmingurin ella foreldrini kenna seg knýtt at, kunnar øll starvsfólk, sum hava flokkin, um støðuna
· Hevur næmingurin systkin í skúlanum, tosa viðkomandi starvsfólk saman um støðuna
· Tað er av stórum týdningi, at eisini hinir næmingarnir í flokkinum og foreldur teirra fáa at vita, hvat er hent. Hesi uppgávuni tekur flokslærarin/toymið sær av
· Eisini má flokslærarin gera hinum næmingunum greitt, at viðkomandi næmingur, sum hevur sjúk foreldur ella systkin, kann hava ógvuliga skiftandi sinnalag/atburð
· Kunna næmingarnar um sjúkuna/vanlukkuna við at greiða teimum frá øðrum líknandi tilburðum, brúka ymiskt tilfar í undirvísingini, sum hóskar til henda tilburðin.
Tá ið næmingur missir foreldur ella systkin
· Flokslærarin kunnar leiðslu og starvsfólk um tilburðin
· Flokslærarin/toymið kunnar flokkin og foreldur teirra um tilburðin. Umboð frá sorgarbólkinum og prestur kunnu vera hjástødd. Um systkin eru í øðrum flokkum, verður sama mannagongd fylgd í øllum avvarðandi flokkum
· Skipað kann verða fyri minningarløtu í skúlanum
· Flokslærarin ella annað starvsfólk fer heim til familjuna og bjóðar seg at hjálpa, t.d. til jarðarferðina
· Flokslærarin skipar fyri, at flokkurin fer at fylgja. Í yngru flokkunum fara næmingarnir at fylgja saman við foreldrunum
· Flokkurin fær frí tann dagin, jarðarferðin er, ella samlast í skúlanum
· Vera um næmingin ta fyrstu tíðina aftaná (uml. 1 ár). Royna av og á at fáa eitt prát við næmingin um støðuna, tá ið tað hóskar seg
· Flokkurin sendir blómur ella krans


text:
Tökni hevur ment eina røð av lærisimuleringum við tí fyri eygað at fáa tey lærandi at skilja dynamiskar skipanir í einum langskygdum høpi, har ímillum:
- OilSim, lærisimulering til at skilja oljuleiting, -útbygging og -framleiðslu – selt til Schlumberger í 2014
- SeafoodSim, lærisimulering til at skilja vistskipanargrundaða fiskivinnuumsiting – verður ment í løtuni (2016) sum partur av Mareframe verkætlanini, ið er partur av sjeyndu rammuskránni hjá ES.
- EmissionSim, lærisimulering til at skilja orkuskipanir – verður ment í løtuni (2017) sum partur av REEEM verkætlanini, ið er partur av Horizon 2020 rammuskránni hjá ES.
Lærisimuleringarnar verða brúktar á verkstovum, innan ymisku fakøkini og hava hesi eyðkenni:
- Learning by doing: royn teg fyrst og uppliv kontekstin, áðrenn evnið verður perspektiverað og ástøðin greinað
- Samstarva: tú samstarvar við onnur og lærir frá øðrum, við tí endamáli at finna bestu loysnirnar
- Stigvís greining: loys løttu avbjóðingarnar fyrst, áðrenn farið verður til meira torskildar avbjóðingar
- Dátugrundað: granska kanningar, hagtøl og aðrar dátukeldur, áðrenn avgerðir verða tiknar (ella ikki tiknar)
- Eingin strategi er best: hvør simulering er serstøk og lykilin er at skilja dynamikkin millum aktørar, gerðir og nær hvørjar avgerðir verða tiknar
- Tíðargrundaðar afturmeldingar: tú tekur avgerðir, sær avleiðingarnar og hvussu umstøðurnar broytast og tillagar tínar avgerðir sum tíðin gongur
- Webgrundað: Vanligur internetkagi er einasta krav fyri at luttaka
Tökni hevur í seinastuni ment nøkur netamboð til avgerðarstuðul og hevur samantvinnað hesi við lærisimuleringarnar. Talan er um amboð til at brúka “multi-criteria analysis” og “Bayesian Belief Networks” í avgerðartilgongdum, og samansjóðingin við lærisimuleringarnar er ætlað at betra um førleikarnar hjá fólki at brúka hesi amboð tá avgerðir skulu takast eitt nú í fiskivinnuumsiting.


text:
Nú er klárt hjá privatum tíðindamiðlum at søkja um miðlastuðul fyri 2017
Á fíggjarlógini eru í ár settar tvær milliónir krónur av, sum privatir tíðindamiðlar kunnu søkja um.
Ætlanin við miðlastuðlinum er at hækka dygdina av journalistiska arbeiðinum og at tryggja eitt fjøltáttað útboð av tíðindamiðlum.
Stuðulin er ætlaður prentaðum tíðindamiðlum, loftbornum tíðindamiðlum og skrivaðum tíðindanetmiðlum.
- Eingin spinnir gull av at framleiða journalistikk. Men dygdargóður journalistikkur er alneyðugur fyri fólkaræðið, og hann kostar. Óteljandi uppskot hava verið skrivað, viðgjørd og súltað. Tí er tað gleðiligt, at bæði andstøða og samgonga luttóku í lógarsmíðinum, og at allir flokkar tóku undir við uppskotinum, segði Rigmor Dam, landsstýriskvinna, tá uppskotið varð samtykt fyrr í vár.
Treytirnar fyri at fáa miðlastuðul eru:
- At miðilin er sjálvstøðugur við einum ábyrgdarhavandi redaktøri.
- At miðilin, íroknað redaktørin, í minsta lagi hevur tilsamans tvey redaktionel ársverk.
- At miðilin í sínum redaktionella tilfari vendir sær til ein breiðan skara av brúkarum og ikki bert til ávísar bólkar í samfelagnum.
Miðilin skal hava eitt redaktionelt innihald innan eitt breitt evnisøki, og talan skal í høvuðsheitum vera um viðgerð av aktuellum tíðindatilfari av politiskum, samfelagsligum og mentanarligum slagi, sum er lagað til fólkið í Føroyum og sum hevur eitt føroyskt sjónarhorn.
Fyri prentaðar miðlar er tað ein treyt, at teir koma út minst einaferð um vikuna. Fyri netmiðlar og loftmiðlar er tað ein treyt, at teir dagliga hava ein javnan og dagførdan tíðindastreym.
Freistin at søkja er 01. desember 2017 (tá eru tað 6 vikur).
Allar umsóknir eiga at verða skrivaðar á serstakt umsóknarblað til endamálið, sum fæst á www.mmr.fo undir oyðubløð / Mentan og list - ella við at venda sær til Mentamálaráðið, tlf 306500, e-postur.: mmr@mmr.fo


text:
Sethúsini í Tinganesi, sum standa suður og norð móti Eystaru Vág, eru í ringum standi og verða tí umvæld. Ætlanin er at nýinnrætta bæði loftshædd, miðhædd og kjallarahædd til umsitingarligt endamál.
Løgtingið játtaði í oktober 2,3 mió. krónur til liðugtgerð av Sethúsunum, innrætting av kjallaranum í Leigubúðini og móttøku í Bakkapakkhúsunum. Timburarbeiðið í Sethúsunum er um at vera liðugt, og málaraarbeiðið er sett í gongd. Í næstum verður farið undir arbeiðið í Leiðubúðini og Bakkapakkhúsunum. Fornfrøðiligar kanningar av Stokkastovuni verða gjørdar í ár.
Niðurtøka innan er gjørd og uppbygging er byrjað. Arbeiðið við loftshæddini er liðugt, og málaraarbeiðið er farið í gongd. Í miðhæddin er farið undir timburarbeiðið. Kjallarahæddin verður bert gjørd, um peningur verður játtaður.
Arbeiðsánari: Løgmansskrivstovan
Byggiharri: Landsverk.
Tekniskur ráðgevi: Kontrast
Tíðarætlan: Eftir ætlan verður Sethúsið liðugt umvælt í desember 2017.
Kostnaðarætlan: 1,8 mió. kr.


text:
Samanløgdu ríkini Bosnia og Hersegovina vóru tey síðstu londini í gamla samveldisríkinum Jugoslavia, sum í 1992 lýstu seg sum sjálvstøðug ríki. Í øldir hava ymisk fólkasløg búð her, t.d. muslimskir bosniar, katólskir kroatar, ortodoksir serbar og jødar. Tá ið londini tóku sjálvstýri, elvdi stríð ímillum fólkasløgini til blóðugt borgarakríggj. Friðarsamráðingar í Dayton í USA fingu partarnar at leggja vápnini síðstí 1995.
Fyri borgarakríggið var høvuðsstaðurin, Sarajevo, nýmótans stórbýur, men tá ið kríggið brast á, víggirdu serbar seg í fjøllunum uttan um býin og bumbaðu hann í trý ár, og mong fólk doyðu. Tey, sum vórðu eftir í býnum, toldu nógv hesi árini, og trot var á øllum neyðsynjarvørum.
Tá ið serbar tóku seg inn í Bosnia, gjørdu teir tað, ið verður kallað fólkareinsan. Endamálið varð at rudda økið fyri muslimar og kroatar, hóast teir og serbar høvdu búð síð um síð so leingi, nakar visti. Tíggjutúsundtals fólk, ið ikki vóru serbar, vórðu myrd. Upp aftur fleiri flýddu av landinum. Mangir bosniskir muslimar búgva nú sum flóttafólk í m.ø. Týsklandi og Svøríki.
Stórur partur av Vesturbalkan er fjallalendi. Orðið "balkan" merkir "fjøll". Fyrstir at nýta hetta orð um hesi lond vóru turkar, sum ráddu á øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Sarajevo
Vídd: 51.130 km2
Fólkatal: 3.935.000
Alment mál: serbokroatiskt
Átrúnaður:
kristindómur 50%, islam 40% og aðrir 10%
Stýrirlag: tjóðveldi
Gjaldoyra: bosn. dinarur (BAM)


text:
Til haldið í dag, vónaði eg, at Sissal Kampmann, henda nýggja og egna røddin í føroyska bókmentaheiminum fór at fáa M. A. Jacobsen fyri fagrar bókmentir 2011, men so varð ikki. Ongin fekk henda heiðurin í 2011. Vónandi verða pengarnir, sum ikki vórðu handaðar í dag, brúktir til bókmentir.
Hinvegin kunnu vit í ritstórn Vencils fegnast um, at Jógvan Isaksen, hin ótroyttiligi høvundurin, forleggjarin og kjakmaðurin fekk virðislønina fyri mentanaravrik. Jógvan hevur í eini tredivu ár givið út bøkur, undirvíst á hægra háskúlanum í Keypmannahavn og skriva bæði krimi og yrkisbøkur um føroyskar høvundar. Hansara lutur liggur ikki eftir.
Nicolina Beder fekk virðislønina fyri yrkisbókmentir fyri verkið um ull og tøting, sum er hennara lívsverk.
Fyrr æt ein virðisløn Barnbókavirðisløn Tórshavnar býrað. Henda virðislønin hevur havt ótrúliga nógv at siga fyri tey, sum hava skrivað barnabøkur og sum hava givið tær út. Nú eitur henda virðisløn Barnamentanarvirðisløn Tórshavnar býráð, og fekk Føroya symfoniorkestur hesar virðisløn. Tað er teimum væl unt. Tey hava veruliga dugað at sagt børnum eina søgu á ein øðrvísi hátt. Tó eri eg ógvuliga harmur um, at Barnabókavirðislønin er horvin. Mær hevði dámt betur um ein Barnabókavirðisløn varð handað og ein Barnamaentanarvirðisløn varð handað.
OMR


text:
Fyrr í summar vóru royndaruppboðssølurnar av makreli, norðhavssild og botnfiski avgreiddar. Nú boðar Fiskimálaráðið frá, nær og hvussu sølan av svartkjaftinum fer fram.
Svartkjafturin verður seldur í fýra umførum; tvær uppboðssølur vera opnar og tvær verða afturlatnar.
Opnu uppboðssølurnar fara fram 5. og 12. september, har 5.000 tons av svartkjafti verða seld hvørja ferð. Tað er Fiskamarknaður Føroya, ið stendur fyri opnu uppboðssøluni.
Vørn stendur fyri afturlatnu uppboðssøluni, har tað somuleiðis verða seld 5.000 tons av svartkjafti tvær ferðir. Seinasta freist at lata inn boð er ávikavist 8. og 15. september.


text:
Einaferð var stríðið hart um, hvørt kvinnur kundu prædika í kirkjuni. Onkuntíð hevur sami avoldaði hugburður gjørt seg galdandi um kvinnur í fótbólt.
Um vikuskiftið gjørdi kvinnan og presturin Maria Jørðdal Niclasen, øllum fordómum til skammar í firmakappingini í fótbólti, sum Vinnublaðið skipaði fyri.
Maria Jørðdal Niclasen var einasta kvinna í bólkinum, har liðið hjá Prestunum luttók, og hon skoraði eitt av trimum málum, sum prestarnir fingu; hini bæði skoraði Ovi Brim.
Dimma.fo skrivaði um Prestarnar, sum luttóku í firmakapping um vikuskiftið, og sóknarbørnini hava veruliga tikið tíðindini til sín og hava givið teimum bestu ynski við á vegnum.
Prestarnir vunnu ikki kappingina, men teir smæddust heldur ikki burtur.
Prestarnir pressaðu alt teir kundu, og áskoðararnir hava kallaðu spælið bæði guddómmligt og vælsignað.
Í morgin er aftur gerandisdagur - orsakað sunnudagur - og tá fara prestarnir aftur á prædikustólin - við andsperru í leggunum undir prestakjólunum.


text:
Tað staðfestir formaðurin fyri ES-kommisjónini, Jean-Claude Juncker, í dag.
- Bretskir veljarar skulu vita, at tað verður ikki nøkur endursamráðing, sigur ES-formaðurin mikudagin við ávísing til ta avtaluna, sum hini ES-londini gjørdu í februar við bretska forsætisráðharran, David Cameron.
Stóra Bretland hevur millum annað fingið lovað nakrar lagalagari treytir.
- Vit hava gjørt eina avtalu við forsætisráðharran David Cameron. Hann fekk tað mesta, hann kundi fáa. Vit fara ikki at samráðast av nýggjum. Út er út, sigur Juncker.
Hetta líkist tí, sum millum onnur eisini Cameron sjálvur hevur boðað frá seinatu dagarnar. Endamálið kann vera at leggja trýst á veljararnar. Spurningurin er, hvussu skilagott tað er.
Veljarakanningarnar hava síðstu vikuna verið ógvuliga javnar, við einum lítlum fyrimuni til tey, sum vilja úr ES. Ein veljarakanning í gjár vísti, at 45 prosent eru fyri, at Bretland fer úr, 44 prosent vilja vera verandi.
Valhølini lata upp klokkan 7 í morgin ári. Roknast kann við, at úrslitini eru greið móti morgni fríggjadagin.


text:
06-09-2017 - Jónfinn Petursson
STEYPAFINALURNAR 2017
Í sambandi við upptakt til ársins steypafinalur hjá kvinnunum, hava vit verið á fsf.fo og lænt eina samrøðu ið er gjørt við okkara ágrýtna áleypara, Elin Mariu Isaksen.
Leygardagin verður Elin Maria Isaksen aftur at síggja á Tórvølli. Tríggjar ferðir áður hevur Elin Maria spælt steypafinalu, og hvørja ferð er upplivingin endað við tapi.
Tað er kortini týðiligt, at hon ikki hevur mist hugin, tí sambært henni er einki størri enn at spæla steypafinalu á Tórsvølli. Elin Maria trýr eisini upp á, at tær kunnu taka øll á bóli og koppa favorittunum.
Tað er ikki fyrstu ferð, at Elin Maria Isaksen traðkar út á Tórsvøll í reyðu og svørtu blusuni. Bæði í fjør og fyri trimum árum síðani møtti HB sterka liðnum úr Klaksvík, og báðu ferð taptu Elin Maria og liðfelagarnir tepurt.
Serliga tapið í 2014 sveið illa. Farið var um teir 90 minuttirnar, tá Heidi Sevdal gjørdist leys og kundi avgjørt fyri havnaliðið, men hon rakti stongina, og so skoraði KÍ í staðin í næsta álopinum.
Elin Maria hevur eisini spælt og tapt eina steypafinalu við AB, men um tú heldur, at hesi trý tapini hava gjørt av við eldhugan hjá 23 ára gamla framherjanum, mistekur tú teg.
- Steypafinalan er tað størsta, tú kanst uppliva í føroyskum fótbólti. Karmarnir á Tórsvølli eru frálíkar, FSF-forsetin og borgarstjórin koma at heilsa upp á, tjóðsangurin verður sungin og dysturin verður sendur bæði í útvarpi og í sjónvarpi. Hetta er ein stór uppliving, sigur Elin Maria, sum ikki væntar, at venjarin, Allan Dybczak, fær trupulleikar av motivatiónini hjá spælarunum.
- Har krevst eingin tala. Vit skulu nokk klára at seta okkum upp til dystin sjálvar, sigur hon og smílist.
Tær eldru skulu ganga á odda
HB hevur eins og í fjør eitt sera ungt lið. Tær flestu í hópinum eru frá 16 til 19 ára gamlar, og hava tískil ikki so nógv kappingarár á baki. Elin Maria telist millum tær royndu á liðnum saman við málverjanum, Simonu Heinesen (27), Marjun undir Kletti (21), Rannvá Mortensen (21) og superveteraninum, Liljan av Fløtum (38).
Framherjin, sum umframt HB, hevur umboðað 07 Vestur, MB og AB, ásannar at tær mugu taka ábyrgd og halda høvdið kalt bæði áðrenn og undir dystinum.
- Vit kunnu vænta, at tær ungu koma til okkum eftir ráðum. Fleiri av teimum, sum spæla í ár, vóru við í hópinum í fjør eisini, so tær hava hóast alt roynt tað fyrr. Nakrar av teimum hava eisini vunnið steypafinaluna í kappingini fyri Gentur U17 fyri nøkrum árum síðani, men hetta er nakað annað, greiðir Elin Maria frá.
- Manglandi royndirnar kunnu vera ein vansi, men har hava vit so Liljan av Fløtum í miðverjuni og Simonu Heinesen í málinum. Tær eru helst tær einastu, sum spæla fast, sum hava roynt at vunnið eina steypafinalu. Tað er fantastiskt fyri tær ungu á liðnum at hava slíkar spælarar við, tí ein veit, hvat tær koma við, og avrikini svinga ikki stórvegis, sigur kvívíkingurin í HB.
Vit mugu raka dagin
Mótstøðuliðið hjá HB í steypafinaluni hesaferð verður ikki KÍ, sum tað annars hevur verið undanfarnu árini, men EBS/Skála.
Felagsliðið hevur kempað við júst KÍ um oddasessin í bestu deildini seinastu árini, og eru nærri enn nakrantíð í ár. Tað eydnaðist eisini EBS/Skála at vinna á klaksvíkskvinnunum í hálvfinalunum í steypakappingini, og tær mugu metast sum favorittar móti unga HB-liðnum.
Elin Maria hevur virðing fyri mótstøðuliðnum, men vísir samstundis á, at hóast EBS/Skála hevur vunnið allar fýra dystirnar móti HB í ár, hevur munurin á liðunum ikki verið stórur.
- Hetta verður ein sera torfør uppgáva, og vit eru nógv stig aftanfyri tær í landskappingini, men tveir teir fyrstu dystirnir móti teimum í ár hava verið øgiliga javnir, og teir kundu koppað báðar vegir, sigur framherjin.
- Tær hava góðar spælarar á øllum plássum. Tær hava besta miðvøllin í Føroyum, og um vit skulu vinna hendan dystin, mugu vit vinna dystin um miðjuna, leggur hon afturat. Og so er tað eisini stóri profilurin og fyrrverandi liðfelagin úr HB, Heidi Sevdal.
- Hetta er fyrstu ferð, eg skal spæla eina steypafinalu, har Heidi stendur á hinari hálvuni. Hon er ikki akkurát ein leikari, sum ein ynskir at spæla ímóti. Hon kann avgera dystin upp á eitt splitsekund, smílist Elin Maria, men nevnir í sama viðfangi, at HB eisini hevur profilar í álopinum.
- Vit hava eitt ungt lið, men um vit raka ein góðan dag, er torført hjá einum og hvørjum liði at spæla ímóti okkum, sigur Elin Maria Isaksen at enda.
Steypafinalan hjá kvinnum verður spæld á Tórsvølli leygardagin 9. september klokkan 17:30.
Finaluvikuskiftið fyri gentur og kvinnur byrjar fríggjadagin klokkan 19.00, tá finalan um Mótasteypið, ið er kappingini fyri Gentur U17, er á skránni. Liðini í finaluni eru B68 og EB/Streymur.
Leygardagin klokkan 14.30 verður finalan um Eilif Arge Steypið (Gentur U14), og í ár eru tað felagsliðið AB/B71 og 07 Vestur, ið hava spælt seg í steypafinaluna.
Mynd: Rakul Hansen
Heimildari: fsf.fo